text:
Tumenye indwara ya Diyabete y’ubwoko bwa 1 (Type 1)…
Nubwo hari ubundi twari twaranditse kuri iyi ndwara, reka duhe amahirwe abatarabashije gusoma inkuru za mbere twayivuzeho,maze na bo barusheho kuyimenya no kuyirinda. Mbere na mbere, tubibutse ko Diyabete ibamo amoko abiri : Diyabete y’ubwoko bwa 1 na Diyabete y’ubwoko bwa 2. Muri ki gice cya mbere, turabagezaho ubwoko bwa mbere, hanyuma tuzabagezeho n’ubwoko bwa kabiri.
Diyabete y’ubwoko bwa 1 iterwa ni iki?
Iterwa n’uko urugingo rwo mu nda rwitwa impindura (Pancreas) rutakibasha kuvubura umusemburo witwa insiline, uyu musemburo ni wo utuma isukari yinjira muturemangingo (cells/cellules), kandi ukayishyira ku rugero rukwiye, ntibe nyinshi mu maraso. Mu gihe uyu musemburo wa insiline utagikora, isukari iba nyinshi mu maraso, ubwo umuntu akaba arwaye indwara ya diyabete cyangwa y’isukari nkuko bamwe bayita. Ubundi, diyabete y’ubwoko bwa 1 ikunze gufata abana, ariko hari n’abantu bakuru bayirwara. Ikomorwa k’uruhererekerane rwo miryango (Genetics) cyangwa igaterwa n’ubwoko bumwe bwa za virisi.
Ibimenyetso Byayo ni …
Ibimenyetso bya Diyabete y’ubwoko bwa 1 ni ibi bikurikira: Inyota nyinshi, kwihagarika incuro nyinshi, gusonza cyane, kunanuka, gucika inteke, kutabona neza, no kunyara ku buriri (ku abana batari basanzwe babikora).
Ni bande bashobora kuyirwara?
Abantu bashobora kurwara cyane cyane ubu bwoko bwa mbere bwa Diyabete, ni abakomoka mu miryango irimo umubyeyi cyangwa umuvandimwe wayirwaye;n’abana bafite imyaka 4 kugeza ku myaka 7 no kuva ku myaka 10 ukageza ku myaka 14.
Izindi ndwara ziterwa n’ubu bwoko bwa Diyabete
Hari izindi ndwara (Complications) ziterwa ni uko umuntu arwaye ubu bwoko bwa Diyabete. Izo ndwara n’umuvuduko w’amaraso, indwara y’imitsi yo mu bwonko (Stroke), impyiko, kutabona neza, ibisebe bishobora gutuma baca ukuguru (Amaguru), ku mugore utwite (Ufite inda) ishobora gutuma inda ivamo.
Uburyo bwo kuyirinda
Nta buryo buzwi bwo kwirinda iyi ndwara ya Diyabete y’ubwoko bwa 1. Ariko mu gihe umuntu agize ibyago byo kuyirwara, hari ibyo yakora kugira ngo abungabunge ubuzima bwe. Ibyo yakora ni ibi bikurikira:
- Gufata imiti nkuko muganga yabitegetse.
- Kurya indyo yuzuye no gukora imyitozo ngororamubiri.
- Guhora wisuzumisha kwa muganga (Checkups) kugira ngo arebe ko ziriya ndwara zindi z’ibyuririzi zitaba zarinjiriyemo.
- Kwita ku isuku y’ibirenge: koza ibirenge buri munsi mu mazi y’akazuyaza, kubyumutsa cyane cyane hagati y’amano, no guhora ubigenzura buri munsi ureba ko nta gasebe kaba kabiriho.
- Kwihutira kujya kwa muganga mu gihe ako gasebe gatinze gukira.
- Kureka itabi
- Kugabanya kunywa inzoga nyinshi.
- Kutinaniza cyane no gusinzira bihagije.
– Kwirinda Biruta Kwivuza –
Source: www.mayoclinic.org
Yanditswe na Munyampirwa Sebaganwa


c: text/html

text:
Umva uyu muvugo mu majwi n’amashusho. Reba iyi video iri munsi aha.
© 2018 A. Happy Umwagarwa
All Rights Reserved.
Kuki Wagiye Utanyibwiye
Nahoze nshaka guceceka, ngo nihorere,
Nahoze, ndira, mbura umpoza,
Nahoze mbwirwa ko ndizwa n’ubusa,
Nahoze mbazwa izina n’imihigo byawe.
Nahoze mvuga ko wari Mbanzamihigo.
Ariko ubwo kuki wagiye utanyibwiye?
Kuki wagiye utanciriye umugani wa ka gahungu,
Ndavuga kakandi ko ku munyinya,
Ndavuga kakandi kasize inka mu rwuri,
Kagafata ikaramu kakabanza imihigo.
Ariko kuki koko ubwo wagiye utavuze?
Kuki utambwiye ibya wa musore utinyuka?
Ndavuga wawundi wavuze uruzungu,
Ndavuga wawundi wabajije umwami,
Wawundi wavugiye kuri radiyo ati ndi, “Mba”.
Ariko nk’ubwo koko wabikoreye iki?
Kuki wakomanze kwa Gikoko mu matafari?
Maze Nyiraneza ukamuhindura nyirumugisha,
Yamara kujigija abaye nyina wa kobwa na hungu,
Iby’imihigo ukabisorezaho ukamusiga ayiririmba.
Nk’ubu koko kuki wagiye utambwiye?
Kuki wagiye utansobanuriye impamvu y’irya nseko?
Ndavuga ko utambwiye ko burya isi igira amahwa,
Ndavuga ko wakusanyije bose na byose,
Ese ntiwari uzi ko abahigi bose burya atari abahizi?
Ariko nk’ubu nkubaze iki ko nashobewe?
Nananiwe kukuvuga, nanirwa kukwandika,
Ese kuki utabaye igihangange ngo maze uvugire ku mpinga?
Ese kuki wahisemo inguni y’abitambira ineza?
Maze uti mwana wanjye burya abahizi ni abaca bugufi.
Oya, ndananiwe, ndarushye, ndavunitse.
Ndambiwe amarira anshoka ku matama, ntumpoze.
Ndambiwe kukubaza ibibazo udasubiza.
Ndambiwe kuvuga imihigo yawe, ukabihakana.
Uti, n’ubwo nari Mbanzamihigo, nabanje urukundo.
Ngaho rero nsubiza iki cya nyuma nicecekere,
Mbwira intambara intwaro y’urukundo yatsinze,
Ngaho mbwira uko natera nkatsinda urwango,
Ngusezeranyije kwambara nkakenyera nkakomeza,
Nkafora urukundo, nkarasa ineza,
iyo ikaba imihigo.
Ngaho mpa iyo mpanuro nkureke wisinzirire.
Abahungu bawe urwango rwabakubise ingusho,
Nyiraneza arahanyanyaza, umubiri urananirwa,
Abandi bati nimuceceke tubanze twige amayeri yarwo,
Maze nti reka njye ngerageze umwambi w’ikaramu.
Nzarurwanya urwantwaye Mbanzamihigo,
Nzarurwanya urwantwaye bene Mbanzamihigo,
Nzaruhiga aho ruri hose n’amabara yarwo yose.
Nzarukubita urukundo rurabirane,
maze ndwondoze ineza,
Niruhaguruka, ndusubize iyo,
nibyinire imihigo.
Iruhukire mfura y’Isimbi.
Iruhukire Data wambyaye.
Ntahiriza abahungu nkumbura.
Ntahiriza Mama nkiririra.
Ntahiriza abo mwajyanye, n’ababasanze.
Warakoze kunyita Umwagarwa,
ababyandika neza bakagira bati, Omwagalwa,
bigasobanura Umukundwa,
Nanjye nti nzabakunda kandi mbatoze kunkunda,
Maze bihwane bityo, urwango rugire ikimwaro.
Nitwa Umwagarwa

robotstxt: allowed

filter: keep


text:
The Book of Romans
Igitabo cy’Abaroma.
Paulo yanditse ubusobanuro bwagutse bwa theowologia y’abakristo ashaka kwamamaza insobanuro y’ubutumwa bwiza bwa Yesu Kristo cyane cyane imbaraga z’ubwo butumwa kuri twe no kumibanir yacu n’Imana.
Imirongo nyamukuru iboneka mu Baroma 1:16-17 “erega ubutumwa bwiza ntibunkoza isoni; kuko ari imbaraga y’Imana ihesha uwizera wese gukizwa, uhereye ku muyuda ukageza kumugiriki, 17 kuko muri bwo ari na mo gukiranuka kuva ku Mana guhishurirwa, guheshwa no kwizera kugakomezwa na ko, nk’uko byanditswe ngo “ukiranuka azabeshwa ho no kwizera!” Gukiranuka nicyo gitekerezo nyamukuru mu rwandiko rwa Paulo kuba Roma. Iri jambo “gukiranuka” riboneka inshuro 34 nandi magambo ashingiye kuri iryo rikooreshwa cyangwa rivugwa inshuro 64 muri ki kitabo ubwacyo.
Ibice byingenzi mugitabo cy’aba Roma.
Yego ibice yose n’ingenzi ariko Abaroma 3-5 harimo inyigisho yo gukiranuka kubw’ubuntu bitewe no kwizera Kristo bidatewe n’imirimo yamategeko. Ibice 6-8 harimo inyigisho y’ukuntu umuntu yabohorwa ingoyi zibyaha. Atari gusa kuko turi muri Kristo ahubwo kubw’Imbaraga z’Umwuka wera, kandi Abaroma 8:31-39 hatubwira cyane kuby’urukundo rwa Kristo.
Dore incamake y’ibikubiye mugitabo cy’abaroma:
I. Iriburiro (1:1-17)
II. Urubanza rwibyaha: Impamvu yo gukiranuka kubera ibyaha (1:18 – 3:20)
III. Gukurwaho urubanza: Guhabwa gukiranuka kw’Imana binyuze muri Kristo (3:21- 5:21)
IV. Kwezwa: kubarwaho gukiranuka (6:1- 8:39)
V. Gutsindisirizwa: Abayuda n’abagiriki n’imikorere yo gukiranuka kw’Imana (9:1-11:36)
VI. Uko gukiranuka gukoreshwa: gushyira mu bikorwa ko gukiranuka (12:1-15:13)
VII. Ubutumwa bwihariye n’imigisha (15:14-16:27)


text:
Ikibazo
Mbese inyamaswa zo mu ngo cyangwa inyamaswa muri rusange zishobora kujya mu Ijuru?
Igisubizo
Bibiliya ntabwo itanga inyigisho zisobanura neza niba inyamaswa zo mu ngo cyangwa inyamaswa muri rusange zaba zifite 'ubugingo' cyangwa se niba inyamaswa zo mu ngo cyangwa inyamaswa muri rusange zizajya mu ijuru. Ariko, dushobora gukoresha amahame rusange ari muri Bibiliya, kugira ngo dushake ibisubizo by'iki kibazo. Bibiliya yemeza ko umuntu (Itangiriro 2:7) n'inyamaswa (Itangiriro 1:30; 6:17; 7:15, 22) zifite 'umwuka w'ubugingo'; niyo mpamvu umuntu n'inyamaswa ari ibiremwa. Ikintu cya mbere gitandukanya ikiremwamuntu n'inyamaswa, n'uko umuntu yaremwe mu ishusho kandi akaba asa n'Imana (Itangiriro 1:26-27), mu gihe inyamaswa zo atari ko zaremwe. Kuba umuntu yararemwe mu ishusho kandi akaba asa n'Imana, bisobanuye ko abantu basa n'Imana kandi bakaba bashobora kuyoborwa n'umwuka, bafite ibitekerezo, amarangamutima, ndetse n'igice kimwe kigize ubuzima bw'umuntu kizakomeza kubaho na nyuma y'urupfu. Niba inyamaswa zo mu ngo cyangwa inyamaswa muri rusange zifite 'ubugingo' cyangwa imiterere idafite agaciro, impamvu n'uko ari ibiremwa bitandukanye n'umuntu kandi bifite 'agaciro gato cyane'. Iri tandukaniro risobanura ko 'ubugingo' bw'inyamaswa yo mu rugo cyangwa inyamaswa muri rusange budashobora kwongera kuzabaho nyuma y'urupfu.
Iyindi ngingo yo kwitabwaho n'uko inyamaswa ari igice kimwe mu buryo Imana yokoresheje irema isi n'ibirimo, dusanga mu Itangiriro. Imana imaze kurema inyamaswa yavuze ko ari nziza (Itangiriro 1:25). Kubera izo mpamvu rero, nta mpamvu n'imwe ibuza inyamaswa kuzaba no mu isi nshya (Ibyahishuwe 21:1). Hazabaho byanze bikunze inyamaswa mu bwami bw'imyaka igihumbi (Yesaya 11:6; 65:25). Ariko biragoye guhamya niba zimwe muri izi nyamaswa, zizaba ari inyamaswa zo mu ngo tubana nazo kuri iyi si. Tuzi neza ko Imana itarobanura ku butoni kandi ko nitugera mu ijuru, tuzisanga mu masezerano yuzuye arimo icyemezo cy'Imana cyerekeye iki kibazo, uko gishobora kizaba kimeze kwose.
English
Mbese inyamaswa zo mu ngo cyangwa inyamaswa muri rusange zishobora kujya mu Ijuru? Mbese inyamaswa zo mu ngo cyangwa inyamaswa muri rusange zigira ubugingo?


text:
Nibura ibihumbi 250 Frw, ni yo umukobwa aha umusore ashaka ko amurongora. Atangira gushakwa mu myaka y’ubwangavu kugira ngo igihe cyo kurushinga kizagere yaramaze kuboneka.
Mu muco wo ku Kirwa cya Nkombo, umukobwa ugejeje ku myaka 25 usanga abaturage bamukwena bavuga ko yagumiwe, bigatuma atangira gushaka amafaranga kare ngo atazagera iyo myaka atarayabona.
Bamwe mu bakobwa baganiriye na Radio 1, bavuze ko bajya gushaka amafaranga yo kuzafasha abasore kubaka inzu kuko iyo utayatanze utabona umugabo.
Umwe ati “Umwe murahura mugakundana mugateretana igihe cyagera akakubwira ngo ngiye kubaka ndashaka ko umfasha, akakubwira ngo uzazana amabati icumi. Namureba nkabona ndamukunze nkamuha ayo mabati. Tukandikirana nkayamuha tukajya kubaka tukuzuza inzu, tugashyingirwa. Umukobwa udafite amafaranga ni we ujya kwishyingira.”
Aba bakobwa bavuga ko bamwe bava mu ishuri kuko nta nyungu baba babona hafi, bakajya mu bucuruzi bwo bubaha amafaranga vuba.
Umwe ati “Ujya gucuruza ugafata nk’umunyu ukajyana ahandi za Bugarama, ugacuruza ibisheke, inyanya, avoka n’ibindi, bivamo bitewe n’uko wayabitse ariko iyo ugiye ukayaha inda yawe ntacyo ubona, kuko uwo musore iyo abonye undi uyafite araguta akamusanga.”
Ku ruhande rw’abasore bahabwa amafaranga, bo bavuga ko babiterwa n’ubukene butuma batabasha kubona ibyo bakeneye byose, bikaba ngombwa ko bagobokwa n’abakobwa.
Umwe yagize ati “Biterwa n’ubushobozi buke abasore benshi bajya mu mazi gushakisha, aha nta ndonke nyinshi zibamo ku buryo ashobora kuvuga ngo agiye gukuramo inzu n’amafaranga azasabisha n’ayo gukoresha ubukwe.
Ababyeyi bo ku Kirwa cya Nkombo bavuze ko impamvu abana bata amashuri bakajya gushaka ari uko ubona ari cyo gishyizwe imbere muri aka gace, ku buryo umwana utarashaka ku myaka 25 usanga bamugize igitaramo.


text:
Ufite ibyago niba ukora imibonano mpuzabitsina inshuro zirenga 5 ku munsi kuko hari byinshi usiga byangiritse nu mubiri wawe no mu byinshimo byawe. Gukora imibonano mpuzabitsina hagati y’umugore n’umugabo ni ngombwa kandi n’ibyiza ariko ubushakashatsi bugaragaza ko kuyikora ukarengerera bitera ingaruka ku muntu.
Ubushakashatsi bwakozwe bwerekanye neza ko gukora imibonano mpuzabitsina ku kigero gikabije bishobora guteza nyirubwite ibibazo.
1.Gutakaza amazi y’ingenzi mu mubiri
Abahanga bemeza ko gukora imibonano mpuzabitsina cyane ( nko hagati y’incuro 5 na 10 ku munsi) bitera gutakaza amazi afitiye akamaro umubiri bikaba byagutera ingaruka zo guhinduka kw’ibara ry’uruhu rwawe.
Abahanga bemeza ko ibi byakubaho cyane mu gihe ukora imibonano mpuzabitsina wanyweye inzoga nyinshi cyangwa ukaba wakoresha ibindi biyobyabwenge.
2.Kwangirika kw’urwungano rw’inkari
Niba ukunda gukora kenshi imibonano mpuzabitsina cyane bizakugiraho ingaruka waba uri umugabo cyangwa uri umugore, nko kugabanuka kw’ingano nyayo y’inkari wakabaye usohora mu mubiri.
Uko zigenda zisigara mu mubiri kandi zakabaye zasohotse bitera kwangirika kw’impyiko, ibi ushobora kubyirinda unywa amazi menshi kandi ukabanza kwiherera mbere yuko utera akabariro.
3.Gutakaza ibyishimo ku rwego rwo hejuru
Ni ibintu bigoranye cyane ko umugabo yakongera kugira ibyishimo byo ku rwego rwo hejuru (Kuryoherwa) ku kigero nk’ icyari gisanzwe mbere yuko akora imibonano mpuzabitsina cyane. Gusa ibi n’iby’igihe gito, biterwa nuko wananiwe cyane mu gihe cyo gusohora.
Ushobora kumva ko ibi bitangaje, ariko na none abahanga bemeza ko gutera akabariro bishobora kugutera ubumuga bwo kutabona. Iibi bishobora kuba iyo imiyoboro y’amaraso yo mu maso yava mu mwanya wayo mu gihe cy’imibonano mpuzabitsina.
4.Bishobora kugutera kutabyara/Umugabo
Bitewe n’uko intanga ziba zikeneye gukura, urumva niba uri umugabo ku munsi ugasohora inshuro zirenze eshanu, ejo bikaba uko n’ejobundi,… mbese nta gihe kibaho cy’uko intanga zakura, bityo ukaba wahora muri uru, ugategereza ko watera inda, reka da!
Bagabo mukoze kwirinda mutera akabariro mu rugero.


text:
Kubara
13 Yehova abwira Mose ati 2 “ohereza abantu bajye gutata igihugu cy’i Kanani, icyo ngiye guha Abisirayeli.+ Mwohereze umugabo umwe muri buri muryango wa ba sekuruza, buri wese abe ari umutware+ mu muryango wabo.”
3 Mose abohereza baturutse aho mu butayu bwa Parani+ nk’uko Yehova yari yamutegetse. Abo bagabo bose bari abatware b’Abisirayeli. 4 Aya ni yo mazina yabo: uwo mu muryango wa Rubeni ni Shamuwa mwene Zakuri; 5 uwo mu muryango wa Simeyoni ni Shafati mwene Hori; 6 uwo mu muryango wa Yuda ni Kalebu+ mwene Yefune; 7 uwo mu muryango wa Isakari ni Igalu mwene Yozefu; 8 uwo mu muryango wa Efurayimu ni Hoseya+ mwene Nuni; 9 uwo mu muryango wa Benyamini ni Paluti mwene Rafu; 10 uwo mu muryango wa Zabuloni ni Gadiyeli mwene Sodi. 11 Mu muryango wa Yozefu,+ uwo mu muryango wa Manase+ ni Gadi mwene Susi; 12 uwo mu muryango wa Dani ni Amiyeli mwene Gemali; 13 uwo mu muryango wa Asheri ni Seturi mwene Mikayeli; 14 uwo mu muryango wa Nafutali ni Nakibi mwene Vofusi; 15 uwo mu muryango wa Gadi ni Geweli mwene Maki. 16 Ayo ni yo mazina y’abagabo Mose yohereje gutata igihugu. Hoseya mwene Nuni Mose yamwise Yosuwa.*+
17 Igihe Mose yabatumaga gutata igihugu cy’i Kanani, yarababwiye ati “nimuhaguruke hano muzamuke munyure i Negebu,+ mugere no mu karere k’imisozi miremire.+ 18 Murebe uko icyo gihugu kimeze+ hamwe n’abantu bagituyemo. Murebe niba bafite imbaraga cyangwa niba bafite intege nke, niba ari bake cyangwa ari benshi; 19 murebe n’uko igihugu batuyemo kimeze: niba ari cyiza cyangwa ari kibi, murebe n’imigi batuyemo uko imeze, niba batuye mu mahema cyangwa mu migi igoswe n’inkuta. 20 Murebe n’uko ubutaka bwaho bumeze: niba bwera cyangwa burumba,+ niba icyo gihugu kirimo ibiti cyangwa nta byo. Kandi muzabe intwari+ muzane ku mbuto zo muri icyo gihugu.” Icyo gihe inzabibu za mbere zabaga zeze.+
21 Nuko barazamuka batata icyo gihugu bahereye mu butayu bwa Zini+ bagera i Rehobu+ ku rugabano rw’i Hamati.+ 22 Bazamutse i Negebu+ bagera i Heburoni.+ Icyo gihe Ahimani na Sheshayi na Talumayi+ bene Anaki+ ni ho bari batuye. Heburoni+ yari yarubatswe imyaka irindwi mbere y’uko Sowani+ yo muri Egiputa yubakwa. 23 Bageze mu kibaya cya Eshikoli+ bahaca ishami ririho iseri ry’imizabibu,+ babiri muri bo bagenda barihetse ku giti, bajyana n’amakomamanga+ n’imitini. 24 Aho hantu bahita ikibaya cya Eshikoli+ bitewe n’iseri ry’imizabibu Abisirayeli bahaciye.
25 Bamaze iminsi mirongo ine+ batata icyo gihugu, baragaruka. 26 Nuko basanga Mose na Aroni n’iteraniro ry’Abisirayeli ryose i Kadeshi+ mu butayu bwa Parani. Bababwira iby’urugendo rwabo, babereka n’imbuto zo muri icyo gihugu. 27 Baramubwira bati “twageze mu gihugu watwoherejemo, kandi koko twasanze ari igihugu gitemba amata n’ubuki;+ dore n’imbuto zaho twazanye.+ 28 Icyakora twasanze abantu batuye muri icyo gihugu ari abanyambaraga kandi bafite imigi ikomeye cyane igoswe n’inkuta.+ Twabonyeyo n’abantu bakomoka kuri Anaki.+ 29 Abamaleki+ batuye mu karere ka Negebu,+ Abaheti n’Abayebusi+ n’Abamori+ batuye mu karere k’imisozi miremire, naho Abanyakanani+ batuye ku nyanja no ku nkengero za Yorodani.”
30 Nuko Kalebu+ agerageza gucecekesha abantu kugira ngo batege amatwi Mose, afata ijambo aravuga ati “nimuze tuzamuke kandi turigarurira icyo gihugu nta kabuza, kuko dufite imbaraga zo kukinesha.”+ 31 Ariko abantu bari barajyanye na we baravuga bati “ntidushobora gutera bariya bantu kuko baturusha amaboko.”+ 32 Bakomeza kubarira Abisirayeli inkuru mbi+ ku bihereranye n’igihugu bari baragiye gutata, bagira bati “igihugu twazengurutse tugitata, ni igihugu kirya abaturage bacyo, kandi abaturage bose twagisanzemo ni abantu barebare cyane kandi banini.+ 33 Twabonyeyo n’Abanefili, bene Anaki,+ bakomoka ku Banefili, ku buryo twabonaga tumeze nk’ibihore imbere yabo, kandi na bo ni ko batubonaga.”+


text:
EPISODE 7: Superstar akomeje gushaka ibihumbi 300, hari umuntu umubwiye ko amufitiye ubutumwa
Umwanditsi: NIYONZIMA Eric – A rubay writer
Iryo joro Superstar yari yafashe umwanzuro ukomeye wo kurara ku muhanda kuko nta handi yari afite ho kujya. Amasaha yakomeje kwicuma bigera ahagana mu masaha ya saa tatu agitembera i Remera ndetse n’agakapu ndetse n’ibindi yari yahashye. Akiri aho yagiye kubona abona telephone ye igiye gushiramo umuriro, agitekereza uko yaza kubigenza telephone ye irasona na we ayifata vuba uwo muntu amubwira ko ari Liliane. Superstar yahise amubaza aho yakuye numero ye kuko batari bazihanye, Liliane amubwira ko akimara kuhava haje umukobwa umukurikiye abaza amazina ye! Superstar yahise akeka ko ari wa mukobwa wishyuza kuri toilete gusa ntiyabitandaho. Yahise abaza Liliane ati:
“None se mwiza we, washyitse mu rugo amahoro?”
Liliane “Ntabwo nabaye ngitaha mu rugo i Muhanga kuko nabuze umutima wanyinjiza mu modoka kandi ngusize ku muhanda. Gad nabonye uri umuntu mwiza kandi uzi icyo ashaka!”
Superstar yahise yumva bimurenze abura icyo abwira uwo mwana w’umukobwa, hashize akanya Liliane yongera kubaza Superstar ati:
“Ese wabonye uko urya iby’umugoroba, none se wabonye aho urara? Umbabarire gusa kuva nagusiga nta mahoro byampaye. Ese uri he ubu kandi ubayeho gute?”
Yooo! Umusore yahise yumva afite umuntu umuhangayikiye yumva bitangiye no kunyeganyeza amarangamutima ye, arangije yikiriza Liliane gusa mu buryo budasubiza uwo mwari mu byago, ati:
“Lili, ndagushimira ku bwo kunyitaho no kumpangayikira gusa tuza wite ku masomo yawe, witeshuka ku nshingano zawe zo kwiga hejuru y’umusore utazi, waje nk’umuyaga uvuye i Kusi ukaguhuha ubutazagaruka. Umbabarire niba natumye udataha! Humura meze neza nabonye aho ndara, ubu ndi i Remera.”
Liliane yumvise atizeye ibyo umusore amubwiye gusa nabwo aramwizera kuko ari ryo sezerano bari bahanye. Yahise amubaza niba yariye, Superstar abimwemerera amubeshya. Liliane yahise asaba Superstar ko bazahura bukeye ni uko umusore abimwemerera vuba. Bakiri kuvugana telephone ya Superstar yahise izima. Superstar amasaha yakomeje kwicuma ari nako akomeza gukoresha ubwonko yibaza aho azakura akayabo k’ibihumbi 300 bikamubera ihurizo rikomeye. Yarebye restora ya make iri hafi aragenda akora kuri bya bihumbi 5 aguraho ibiryo ni uko atangira gutembera areba ko ijoro ryaza gufatana gusa akabona ryabaye ibamba ryo kanyagwa.
Yageze ahantu abona agatebe akicaraho atangira kuganiriza umuzamu wari uhari ni uko bahuza urugwiro ku buryo umuzamu yabonye Superstar ari gutera imitwe kubera ibitotsi, ahita amubwira ngo najye kuryama mu ngangi ye yari iri aho hafi yabo. Superstar yabisamiye hejuru ni uko ahita agana mu kazu k’uwo muzamu arasinzira ku buryo bwakeye nyirigipangu amukanga ngo nafungure urugi.
Superstar yari yaryamiriye nk’umuntu utari uherutse gusinzira, bigera aho wa mu zamu amusiga aho arigendera mu gitondo. Ubwo nyirigipangu yazindukaga agiye ku kazi. Yavugije amahoni, ni uko Superstar ashidukira hejuru yibuka ko asigaranye iminsi 27 arebye neza abona telephone ye yari yayicaginze aho yaraye. Nyirigipangu yatunguwe no kubona umwana w’umusore atazi ari gufungura yumva arumiwe. Superstar yamaze gufungura ni uko uwo mugabo ahita amubaza ati:
“Niko musore uri uwahe kandi ni gute uri gufungura hano?”
Superstar “Haha, oya nyakubahwa ntabwo ari ibintu bidasanzwe, ni uko wa mugabo twaganiraga hano dusanzwe tuziranye, nibwo yari akiva hano kuko yihutaga nanjye ngiye kugenda. Rero sinari kwemera ko akazi ke gapfa kandi mpari.”
Uwo mugabo – “Nyine uri uwahe kandi uri muntu ki, kandi uri mu rugo rwanjye gute?”
Superstar mbere yo gusubiza yarabanje yitegereza neza iyo modoka y’uwo mugabo arangije arebamo inyuma abonamo akabendera gato ka Uganda, akekako niba uwo mugabo atari Umunya-Uganda, yaba akunda kujya muri Uganda cyane cyangwa akaba afite umwe mu banyamuryango be batuye muri Uganda. Superstar yahise atekereza kuba yabyaza uwo mugabo umusaruro amutuma ibyuma bya ya modoka ya Nissan, ni uko ahita amubwira ati:
“Erega nyakubahwa icya ngombwa si ukumenya uwo ndiwe mu rwego rwo kugufungurira, ahubwo wagakwiye kwibaza ngo ndagenzwa n’iki?”
Uwo mugabo yahise atangira kuvuga arakaye agira ati:
“Nyine mbwira, ni gute usimbura umuzamu wanjye kandi ntakuzi, ndabizi Abanya-Kigali ntabwo mugenzwa na kamwe ubwo hari ikindi ushaka. Nako sinshaka guta umwanya hano nsohokera mu rugo ngende nsize hatekanye.”
Superstar -“Erega umukozi wawe namwishyuye aragenda kugira ngo nze kukubonaho icyo nshaka. Nari narabuze uko ngirana ibiganiro bigamije kugirana ubufatanye mu by’ubukungu nawe, gusa nabonye ko nta bundi buryo nakubonamo butari buno. Ukuntu nteye, mu busanzwe icyo niyemeje nduhuka nkigezeho cyangwa nkashaka uko nkigerageza.”
Uwo mugabo – “Ngo ubukungu, ngo ibiganiro by’ubufatanye? Gute wowe waba umuntu wapangana nanjye ibintu byazana inyungu. Ntusobanutse ndabona utari kuri icyo kigero.”
Superstar yahise yegera neza uwo mugabo aramubwira mu magambo meza adasakuza kandi adahubuka ati:
“Aho wita ko hava amafaranga niho atari, abo wibwira ko wakuraho amafaranga ntayo bafite. Burya umuntu wize, ni umuntu wasobanukiwe ko ikintu cyose cyangwa umuntu wese ukuri iruhande ari amahirwe yawe yo kwihaza mu bukungu, utitaye uko agaragara. Erega si uko byari binaniye kuza nsobanutse nambaye neza kandi mfite byinshi bikurura amaso yawe, ahubwo nashakaga kureba niba umuntu nifuza gukorana na we akunda amafaranga koko kandi yanayashakira buri hantu hose. Iyo ushaka gukira ubishakishanya umwete mu buryo bwose, gusa ukirinda guhemuka. Ushobora kuba ibyo ugiyemo bitaguha amafaranga menshi mu minsi mike ugereranyije n’ikiraka kizakungura hagati y’ibihumbi 500 ndetse na milioni mu minsi mike.”
Uwo mugabo yahise yibwira ati:
“ESE naba ndi gusuzugura umuntu wa mugani ari we mahirwe anziye koko?”
Ataragira icyo avuga yahise asohoka mu modoka asubira mu nzu bisa nkaho hari icyo yibagiwe, gusa ataragera imbere cyane Superstar ahita amubwira ati:
“Burya Mahirwe naza, uzamuhobere kugeza igihe umuronkeyeho ibitwenge.”
Umugabo yarahindukiye areba Superstar nuko aba arakomeje gusa yihuta. Superstar yahise agaruka muri ka kazu atega ibiganza bye abyegeranyinje arangije abyubika ku munwa asohora umwuka w’akanwa uhita umugarukira yumva ufite impumuro mbi. Yahise abona umuti w’amenyo aho hafi gusa abura uburoso, niko guhita afata urutoki rwa mukuru wa meme arujomba mu mupira yari yambaye ahita ashyiraho umuti w’amenyo atangira kwiboroshesha urutoki ruri mu mwenda. Yahise akoresha amazi yari mu kajerekani aho yibwira ati:
“Umuzamu nashake abe ari yo ajyana mu bwiherero namubwira iki.”
Yacugushije amazi mu kanwa gusa abuze aho ayacira ahita ayamirana n’umuti w’amenyo byose yibwira ati:
“N’ubundi umuti w’amenyo ukozwe n’ibinyabutabire birimo fluorides bituma amenyo atabora, ndetse n’ibindi by’imyunyu ya Calcium ikomeza amenyo namagufwa. Rero nibijye no mu nda bikomeze amagufwa biyarinde no kubora! Apuuu!!”
Yasoje koza amenyo ahita atosa umupira ahanaguza mu maso no mu kwaha no mu gituza, gusa ibyo abikora vuba cyane nuko yambara imyenda ye mishya, costume ndetse n’ingozi, akubitamo na karuvate, arangije ya myenda yindi yari yambaye ndetse n’ibikweto yavanye mu cyaro abishyira mu gifunyika ikoti yabifatishije kuri porte manto ahita ahina kugira ngo inkweto zitaza kurereta. Uwari kubibona yari gukeka ko atwayemo indi costume kandi ari ya myenda ishaje. Yahise afata na ka gakapu ke karimo ubusa asohoka hanze aba arindiriye ko wa mugabo agaruka gusa yamwihishe. Superstar yari akeye ku buryo wari kugira ngo afite company ikomeye y’ubucuruzi. Hashize umwanya uwo mugabo araza atwaye ajenda n’ikaramu ararangaguza abura Superstar yinjira no mu nzu y’umuzamu aramubura.
Yarebye ku isaha abona ari gukererwa ahita yinjira mu modoka aragenda gusa asiga arangaje ku irembo. Superstar yarabibonye ahita akurura urugi amwegekeraho ahamagaza umumotari amusaba gukurikira uwo mugabo. Bageze aho akorera, Superstar abona uwo mugabo akora muri supermarket gusa byasaga nkaho ari iye. Yabaye yitembereza aho ngaho hashize nk’amasaha abiri, aba yinjiye muri rya guriro ajya kuritemberamo hashize umwanya asohoka ameze nk’umuntu ubuze icyo ashaka. Agikubitana amaso na wa mugabo. Yahise aza amwegera aramubwira ati:
“Nyakubahwa! Eee, ni wowe Gasana nyiri supermarket burya?”
Gasana – “Umbabarire, kare navuye kureba ajenda ngo mfate amerekezo yanyu gusa nsanga muragiye, ariko ngiriwe amahirwe yo kukubona. Twaganira?”
Superstar – “Twaganira ntakibazo! Byaba byiza tubaye duhagaze hanze.”
Akiri aho Superstar yahise abona smartphone ye isonnye asanga ni Liliane, (yari yayishyizemo amasimukadi ariyo ari gukoresha) ubwo yahise asaba Gasana ko yamwihanganira umunota akitaba umuntu w’ingenzi. Yahise ashyira ku gutwi,
Liliane “Gad uraza ryari? ihangane ungereho mbere y’uko saa sita zigera hari ikintu nshaka kukubwira kandi cyihutirwa!”
Ibaze: Aya mafaranga Superstar azayabona? Ese Liliane aramushakira iki ku buryo bwihutirwa gutya?
NTUGACIKWE NA EPISODE 8
Yanditswe na NIYONZIMA Eric – Rubay writer.
Yatunganijwe n’itsinda ry’ubwanditsi rya www.rubay.rw RUBAY (Rubay Stories).
A story powered by www.umuseke.rw
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
UMUSEKE.RW


text:
Mu Rwanda hakunze kugaragara ikibazo cy’ibura ry’amazi rya hato na hato cyane cyane mu gihe cy’impeshyi haba mu mijyi ndetse no byaro bitandukanye,ibi kandi bikaba bijyana n’ibiza bikunze gutungurana mu gihe cy’imvura mu duce tumwe na tumwe tw’u Rwanda bitewe n’imihindagurikire y’ikirere.
Ni muri urwo rwego kaminuza yigenga ya Kigali UNILAK yashyizeho ikigo cy’ubushakashatsi bukomatanyije ku mutungo kamere n’ibidukikije muri Afrika y’iburasirazuba, iki kigo kikaba gikorera muri UNILAK.
Iki kigo kandi cyashyizweho mu rwego rwo gukora ubushakashatsi ku mihindagurikire y’ikirere hagamijwe kurengera ibidukikije, kurusaho gukumira ibiza ndetse no guhindura sosiyete mu buryo burambye.
Mu cyumweru dushoje I Kigali hateraniye inama mpuzamahanga ku bidukikije n’iterambere, ikaba yari ihuje abashakashatsi n’inzobere mu bijyanye n’ihindagurika ry’ikirere, kubungabunga ibidukikije no gutunganya imyanda. iyi nama kandi yari yitabiriwe n’inzobere mu gukumira ibiza, guteza imbere ingufu ndetse no guteza imbere imijyi n’ibyaro.
Aganira na rushyashya.net Dr. Ngamije Jean, Umuyobizi wa UNILAK, yavuze ko iyi nama yari igamije kurushaho kongera umusingi w’ubumenyi bugamije ahanini guhindura sosiyete mu buryo burambye , yongeraho kandi ko rwari urubuga rw’abashakashatsi batandukanye barimo abiga mu by’imibanire, ubuzima, ubwubatsi ndetse n’abagira uruhare mu ishyirwaho rya za politike zitandukanye kugira ngo bamurike iby’ubushakashatsi bwabo bwagezeho,ndetse banatange ibitekerzo bitadukanye bigamije iterambere n’uko byashyirwa mu bikorwa mu nzego zitandukanye zifitanye isano n’iterambere rirambye by’umwihariko ibidukikije, ubuzima, ubukungu ndetse n’ibibazo bishingiye ku muco muri sosiyete.
Dr.Ngamije Jean
Ni inama yari ije ikurikira izindi eshatu zayibanjirije nazo zigaga ku bidukikije n’iterambere, zose zikaba zarategurwaga na UNILAK, ikaba yari ifite insanganyamatsiko igira iti “ Ubushakashatsi bugamije gushyiraho umusingi w’amajyambere arambye”, igitekerezo cyo kuyitegura kikaba cyaraturutse ku bibazo by’ingutu bigaragara mu gihe cya none n’ikizaza ku isi yose mu burambe bwaba ubw’ubuzima bw’umuntu, ibidukikije n’ubukungu.
Ubushakashatsi bwamuritswe bwari bugamije gusangiza abitabiriye iyi nama ibisubizo bifatika bigamije gushyigikira gahunda yo kubaka ibirama.
Ubushakashatsi bugera mu 100 nibwo bwari bwarashyikirijwe UNILAK, ariko hatoranywamo gusa buke bukaba aribwo bwamurkiwe muri iyi nama.
Abitabiriye inama
Norbert Nyuzahayo


text:
Mu Rwanda
Henshi Mu Rwanda Hateganyijwe Umuyaga Mwinshi
Ikigo cy’igihugu cy’ubumenyi bw’ikirere, Rwanda Meteorological Agency, kiraburira Abanyarwanda ko guhera kuri uyu wa Gatandatu tariki 19, Mata, 2021 kugeza ku wa Mbere tariki 19, Mata, 2021 umuyaga mwinshi uzahuha mu turere 17.
Kiriya kigo kivuga ko uriya muyaga uri bube ufite hagati ya metero esheshatu(6) na cumi n’ebyiri ku isogonda(12).
Uriya muyaga uriganza mu turere tw’Amajyaruguru, Amajyepfo y’Intara y’i Burasirazuba, Amajyaruguru n’Amajyepfo y’Intara y’ i Burengerazuba, mu Mayaga, mu Karere ka Musanze, Burera na Gicumbi.
Abanyarwanda batuye turiya turere baraburirwa ko uriya muyaga uzangiza ibimera n’ibihingwa, umukungugu ukabangamira ingendo zabo cyangwa ukaba wakwangiza ubuzima bwabo, ahandi umuyaga ushobora kuza kugurukana ibisenge cyangwa ukagusha amapoto y’amashanyarazi, ibiti bikarimbuka bikagwa mu mihanda n’ibindi.
Uturere uriya muyaga uri bucemo ni utu dukurikira:
Musanze, Burera, Nyabihu, Rubavu, Ngororero, Rutsiro, Nyamasheke, Rusizi, Gisagara, Bugesera, Ngoma, Kirehe, Nyagatare, Gicumbi na Gatsibo.
Umuyaga ni iki? Uba mwinshi kubera iki?
Umuyaga ni umwuka wavuye mu gace runaka ukajya mu kandi. Umwuka uba umuyaga bitewe n’uko utaremereye bityo bigatuma uyega(kuyega: to move).
Mu buryo busanzwe, umwuka uba uri ku butaka cyangwa se hafi yabwo utuje, kuko uba uremereye bitewe n’ubuhehere bwawo.
Ubuhehere bw’umwuka nibwo abahanga bita préssison atmosphèrique. Iyo umwuka ukonje uguma hasi, umuntu akumva ubukonje.
Icyo gihe akenshi igice cy’uwo mwuka wo hejuru kiba gishyushye mu rugero runaka.
Iyo ubushyuhe busimbuye ubukonje ku rwego rwo hejuru bitewe n’izuba, bituma wa mwuka utakaza uburemere(kuko ikintu gikonje kiraremera) noneho ugatangira kugenda, uva mu gace kamwe ujya mu kandi.
Aha niho umuyaga uvukira, icyari umwuka kigahinduka umuyaga.
Umuyaga nawo ugira ubukonje cyangwa ubushyuhe bitewe n’aho uturutse.
Dushingiye kuri iyi ngingo tuvuzeho nyuma, bivuze ko umuyaga uhuha mu bice bya Musanze, Burera, Nyabihu, Ngororero na Rutsiro, uba ukonje n’aho umuyaga w’i Bugesera, Nyagatare, na Gatsibo ukaba ushyushye cyane ugereranyije n’uwuha muri Kirehe na Ngoma cyangwa gisagara.
Indi ngingo abantu bagomba kumenya ni uko umuyaga ushyushye ari wo wihuta kurusha ukonje kandi umuvuduko wawo niwo nyirabayazana wo gusenya ibikorwa remezo cyangwa imyaka nk’uko bikunze kuba mu Karere ka Kirehe n’aka Ngoma.


text:
Sheryl Sandberg ni umwe mu bagore bavuga rikijyana mu ikoranabuhanga ku rwego rw’isi ndetse yashyizwe no ku rutonde rw’abagore 100 bakomeye mu isi yose. Nk’umuyobozi ushinzwe ibikorwa muri “facebook” (chief operating officer), Sheryl ni umwe mu bayobozi b’uru rubuga nkoranyambaga ruhuza abantu miliyari 1 na miliyoni 71 ku isi yose! Aba bantu baruta abatuye muri afurika wongeyeho n’abatuye muri amerika y’amagepfo bose ubashyize hamwe! Ikindi, sheryl azwiho kuba akunda ibijyanye no guteza imbere abagore n’abakobwa. Akaba yaramenyekanye cyane kubera umuryango udaharanira inyungu yashinze witwa “leanin.org”, ukaba unahuriza abantu benshi kuri murandasi (online) ushishikariza abagore n’abakobwa guharanira kugera ku ntego zabo
Ni mu rwego rwo kwizihiza isabukuru y’imyaka 5 ya “Ni Nyampinga” twaganiriye na Sheryl, ngo na we yongere ijwi rye muri kampanye (“campaign”) ya “Ni Nyampinga” yitwa “Turamurika”, ikaba igaragaza akamaro ko gushyigikira abakobwa kandi na bo ubwabo bagashyigikirana.
NN: Watangira utubwira ibihe wanyuzemo bigutera ishema uyu munsi?
SHERYL: Nterwa ishema n’akamaro “Facebook” na “Instagram” bifitiye abatuye isi. Aka kamaro nakaboneye cyane ku byabaye ku mugore witwa Riza wo muri Philipines. Yajyaga kwiga muri kaminuza akoresheje ubwato kuko yari atuye mu kirwa. Nuko igihe kimwe umuyaga ukomeye utera ibiza ku kirwa yari atuyeho maze ingendo zirahagarara. N’ubwo atari akibasha kujya ku ishuri, yakoresheje porogaramu ya “Facebook” yitwa “Free Basics” iha abantu ubushobozi bwo gukoresha interineti ku buntu, bityo akomereza amasomo ye kuri murandasi (online) ndetse arayarangiza. Nange hashize umwaka n’igice mfakaye mu buryo butunguranye. Ariko natewe ishema n’ukuntu mu cyumweru gishize umuhungu wange yambwiye ko muri iki gihe yumva anezerewe. Ibyo noneho byanteye ishema by’umwihariko, kuko umugabo wange yari yarakoze cyane, kandi nange nakoraga iyo bwabaga kugira ngo abana bange mbibagize ibyo bihe bitoroshye maze bakomeze kubaho bamerewe neza.
NN: Abakobwa twandikira ikinyamakuru “Ni Nyampinga” bari hagati y’imyaka 13 na 15. Turifuza kumenya uko wowe wari umeze muri iyo myaka.
SHERYL: Nari umunyeshuri washishikazwaga cyane no kwiga, ariko ishuri nigagaho ntiryabyitagaho. Ubwo nari ngeze mu mwaka wa kabiri w’amashuri yisumbuye, uwari inshuti yange magara yarambwiye ngo abona tutari ku rwego rumwe, maze ashyira akadomo ku bucuti bwacu. Nabonye izindi nshuti, ariko za zindi abandi bafataga nkange. Baravugaga ngo turi “abakobwa bazi ubwenge (smart girls)”. Ariko si cyo byasobanuraga. Ahubwo ubwo babaga bashaka kuvuga ko tutari ku rwego rw’abakobwa beza kandi basabana (“cool girls”). Bityo rero, muri twe nta n’umwe wagiraga inshuti y’umuhungu. Ntabwo bankundaga. Nta n’ubwo natumirwaga mu birori biryoshye. Ariko ibi ntibyabujije ko hari abakobwa twakomeje kuba inshuti kugeza uyu munsi.
NN: Ibihe bisubiye inyuma ugasubira muri icyo kigero, ni iyihe nama noneho utekereza ko wakwigira?
SHERYL: Kwiga cyane. Ibyangiriye akamaro gakomeye ni ibyo nagiye niga muri icyo gihe! Ni byo bifite agaciro.
NN: Gira icyo utubwira ku babyeyi bawe. Ni gute bagushyigikiye mu mikurire yawe?
SHERYL: Ababyeyi bange iteka bahoraga banshyigikira ku bigendanye n’icyo nabaga nifuza kugeraho mu mwuga. Ubundi nashatse nkiri muto cyane, maze ntandukana n’umugabo mfite hagati y’imyaka 24 na 25 gusa. Ababyeyi bange byarabagoye kubyakira kuko nta wundi muntu wo mu muryango wacu wari waratandukanye n’uwo bashakanye. Kandi na bo ubwabo bari babanye neza cyane. Mbese nari mbatabye mu nama. Ariko kubera ko bifuzaga ko abana babo bose babona amahirwe yose ashoboka ngo bazagire icyo bigezaho mu buzima, bakomeje kuntera imbaraga. Bari badufite turi abakobwa babiri n’umuhungu umwe.
NN: Muri “Ni Nyampinga” twemera cyane ibijyanye no guteza imbere no gushyigikira abakobwa kandi tugaha agaciro ibyo na bo baha agaciro. Tuzi kandi ko nawe ushyigikira abakobwa. None, wowe ni iyihe mpamvu wumva ari iby’ingenzi kubashyigikira
SHERYL: Ni ukubera ko turi hamwe tugira imbaraga zirenzeho! Kubera ko hariho ivangura rishingiye ku ruhu, ku gitsina ndetse no ku bindi byinshi nk’idini, aho umuntu akomoka n’ibyo umuntu yizera. Kandi abagore turi kimwe cya kabiri cy’abatuye isi. Dushyigikiranye twakwikemurira byinshi, kandi twakoresha inzira zose, zaba izoroheje cyangwa izikomeye.
NN: Ese utekereza ko umunsi umwe isi izaba ahantu heza abakobwa babaho batekanye?
SHERYL: Cyane! Cyane rwose! Nizera ko tuzagera ubwo duhabwa uburenganzira bwacu bwuzuye. Nizera ko umunsi umwe tuzagira abakuru b’ibihugu benshi b’abagore, abadepite, kandi tukaba abayobozi b’ibigo bikomeye. Icyo gihe hazahinduka byinshi kandi neza.
NN: Ubu “Free Basics” ituma abantu benshi barimo n’abakobwa basoma “Ni Nyampinga” kuri telefoni zabo ku buntu. Ese ni ubuhe buryo bundi utekereza ko imbuga nkoranyambaga ndetse n’ikoranabuhanga muri rusange byagiriramo akamaro abakobwa?
SHERYL: Ntekereza ko bifite akamaro kuko biduha urubuga. Porogaramu yacu ya “Free Basics” yahaye abantu uburyo bwo gukoresha interineti ku buntu, ku buryo ubu abantu barenga miliyoni 25 babasha gukoresha interineti. Dufite ingero nyinshi zerekana akamaro byagize. Nk’ubu hari abagore bagiye bahohoterwa na babyara babo, abagabo cyangwa abakunzi babo. Bari barabyakiriye kuko batari bazi ko hari amategeko abarengera, ariko babashije kubimenya bifashishije interineti. Mu by’ukuri ntabwo interineti ikemura ibibazo byose ndetse haracyari n’ibibazo byinshi, ariko twizera ko hari intambwe igenda iterwa.
NN: Muri kampanye yacu “Turamurika’, twagiye tuvuga inkuru z’abagore n’abakobwa bafite ibyo bagezeho bashobora kwigirwaho n’abandi. Nawe turabizi ko uri ikitegererezo ku bakobwa benshi ku isi. None se wowe ufite uwo ufata nk’ikitegererezo kuri wowe?
SHERYL: Mfite benshi barimo na mama wange uhorana umutima mwiza, kandi agakunda gufasha abandi. Navuga kandi n’abantu bakiri bato nkawe, namwe mumbera ikitegererezo. Reba nk’ubu ibi ukoze! Uri kure cyane ariko urajya kuri interineti ugashakisha amakuru, maze ibyo wanditse bikubaka abandi bakobwa.
NN: Turagushimiye cyane.Dusoza, haba hari ubutumwawageza kuri ba “Ni Nyampinga”?
SHERYL: Igihe ni iki cyo gukora, tugahangana n’imbogamizi ubundi tukagera ku nzozi zacu. Ndashishikariza abakobwa bose kutagira uruhare mu bintu gusa, ahubwo bakabikora, bakabihindura ibyabo. Kandi muge mwigirira ikizere, muzirikane ko mwifitemo ubushobozi bwo kubigeraho.


text:
Ben Affleck yabivugiye mu kiganiro yagiranye na Extra TV mu imurikwa rya filime yitwa “The Tender Bar” yagaragayemo.
Yagize ati “Ndishimye. Ni igihe cy’ibyishimo byinshi mu buzima bwanjye. Ubuzima ni bwiza.”
N’ubwo amaze igihe ahugiye ku mukunzi we, Ben Affleck yanabonye umwanya wo gukora ibikorwa bitandukanye birimo na filime ye yise “The Last Duel”.
Kuva muri Gicurasi mu itangazamakuru ritandukanye muri Amerika hatangiye gusakazwa inkuru y’uko Ben Affleck yaba yasubiranye na Jennifer Lopez bari bamaze imyaka 17 baratandukanye.
Ni inkuru yashingirwaga ku kudasigana kw’aba bombi ariko bakirinda gusohokera rimwe aho bahuriye mu rwego rwo kwima gihamya y’urukundo rw’abo itangazamakuru ryo muri Amerika ryabahoraga inyuma umunsi ku wundi.
Urukundo rwaje gufata indi ntera ndetse muri Kamena ubwo aba bombi bari kumwe ku isabukuru y’imyaka 50 y’umuvandimwe wa Jennifer Lopez witwa Lynda Lopez usanzwe ari umunyamakuru; baje kwisanga bari gusomana ku karubanda maze amafoto asakazwa bahuje urugwiro iba gihamya ntakuka ko bongeye guhuza ubumwe.
Muri Nyakanga ikinyamakuru People cyatangaje ko ubwo Jennifer Lopez yizihizaga isabukuru y’imyaka 52, we na Ben bahisemo kujya kurira ubuzima mu Majyepfo y’u Bufaransa mu Mujyi wa Saint Tropez. Hagiye hanze amafoto y’aba bombi bari kumwe bishimanye basomana.
Affleck yambitse impeta y’urukundo Jennifer Lopez mu 2002 ndetse icyo gihe mu itangazamakuru couple yabo yari yariswe “Bennifer”. Iby’urukundo rwabo byaje gusa nk’ibihosha mu 2003 ubwo basubikaga ubukwe bwabo. Mu 2004 baje gutandukana. Buri umwe yagiye agira abandi bakunzi ndetse aranabyara.


text:
Ubuhamya bwa Nyirinkindi Aimable Warokowe na Yesu Nyuma yo kuba mu bikorwa by’ubukonikoni.
Yanditswe na: Ubwanditsi2020-08-16 12:10:31
Aimable w’imyaka 53 y’amavuko ni umukristo ukorera umurimo w’Imana muri ADEPR,muri paroisse ya Cyeza mu itorero ry’akarere rya Muhanga. Afite umugore n’abana, arashima Imana cyane ko yamukuye kure, nyuma yo gukorana n’imbaraga z’umwijima,nyuma yo kuroga umuntu ntapfe ,yavuze n’uburyo yanywanye n’inkoko kugirango atazakubitwa n’inkuba . Muri iki gice cya 1 cy’ubuhamya bwe aricuza umwanya yataye mu byaha,ariko agashima ko Imana yamurindiye muri uwo mwijima igahagarara ku buzima bwe ntapfe. Igice cya2 azavuga uko yahamagawe naho ageze mu rugendo rwe rw’agakiza n’ubutumwa bwiza.yatangiye ati”
Kubera ko navutse mu muryango wizera abakonikoni kandi ukagira n’ibigirwamana, Nabyirutse nsanga iwacu baterekera banaraguza cyane. Ubu ngira indasago nyinshi kurutugu,mu birenge n’ahandi henshi,ariko muri ibyo byose ndashimira Imana ko yandokoye mu buryo bw’ubutabazi kuko mbonako njye narimfuye. Nabaga muri uwo mwijima mbifatanyije n’ubusinzi bwambase, ndabyibuka nageze n’aho nifuza ikintu cyatuma ntava mu rugo ariko ndakibura. Kera baravugaga ngo hari ubwo umuntu ashaka umugore akamuroga kuba mu rugo, ariko njye naravugaga nti ’icyampa byibura nkabona uwo mugore akandoga kutava mu rugo sinjye mu kabari’.
Nashakishije umugore wampa ubwo burozi ndabubura. Beneda burya tubona abantu bakora ibyaha barushye, Ibyo barimo si uko babikunze ahubwo ni ububata bwa satani. Nabaye mu businzi kugeza ubwo nacitse mu rugo nibera muri ubwo buzima. Ndibuka hari ubwo barumuna banjye babazaga ababyeyi aho mba kubera batakimbona, nyuma baza no kumpiga aho nari ndi, bazana imodoka ngo bancyure ariko nza kubata mukabari nigira mu ndaya barambura barataha. Ibyo bintu nabyo ndabyicuza cyane kuko numva nabateye igikomere.
Mu 1989 Data amaze gupfa nibwo nahawe inshingano yari afite zo guhagarara mu muryango kubera ko bambwiraga ko apfuye arozwe, kandi ko ngomba kumuhorera nk’umwana w’imfura mu muryango. Icyo gihe rero nibwo ninjiraga mu bukonikoni, ninjiriye mu badayimoni bitwa gifaru, ni abadayimoni bakoreraga mu ruhu. Rwari uruhu rw’inzogera icumi bakajya baza tukavuganira mu cyumba, bakoreshaga ururimi rw’ikinyarwanda kivanze n’ikirundi. Nabaye muri ubwo buzima rero bigera n’aho banshyizeho ingenza, kuko bambwiye ko bashaka guhana uwishe data. Ngo bakamuteza igisebe ku murundi kizajya gihora kivamo intozi.
Babivuze gutyo kuko nta mategeko y’Agakiza yabimbuzaga, nanjye numva koko umuntu wishe Data agomba gupfa ukonguko. Muri uko kubigeraho bansabye ikintu gikomeye ko ngomba kuroga uwo muntu ariko ndashimira Imana ko uwo muntu atapfuye , kuko iyo apfa numvaga umutima uzahora unshira urubanza. Bampaye ikizamini rero gikomeye bantegeka ko ngomba kujya guhiga urutozi, nkaruvanga n’ibindi bintu bansabye birimo impindu n’ibindi byinshi bansabye, bambwira n’uburyo mbikoresha ngo nkore uburozi bwo kwica wa muntu. Byambereye ikintu gikomeye kuko nahize urwo rutozi ndaheba, nza kubabwira ko narubuze.
Aimable Nyirinkindi wabaye mu bikorwa by’ubukonikoni, Imana ikamurokora
Icyo gihe rwa ruhu twavuganaga nibwo rwaje ninjoro turaganira rumbwira ko urutozi barumboneye, mvanganya n’ibindi bari bantegetse, Nibwo nagendaga mu masamunani z’ijoro ndara nshukura mu nzira aho uwo muntu yakundaga kunyura , ngo mbitabemo ariko bwari ubutswa ntacyo byafashe . Ndashima Imana ko nabimuteze ntapfe. Nyuma yaho nibwo abadayimoni bambwiye ko ngo bagiye kumpa urukingo kuko abishe data bashaka kunkubitisha inkuba itagira amazi. Nagize ubwoba cyane bitewe n’ukuntu nzi inkuba, iyo ndebye hirya no hino bashyira ku mazu imirindankuba, ntan’umuntu utayitinya. Numvaga bindenze kumva ko nzakubitwa n’inkuba igicu kitakubye, ntan’imvura ntanokwitegura.
Ariko ndashimira Imana cyane ko muri ibyo byose yo yabirushije imbaraga ikandengera ikandinda. Abadayimoni rero bambwiye ko bafite urukingo ariko ko arinjye ugomba kubigiramo uruhare, ko ngomba gusangira umuti n’inkoko. Nabwo inkoko byari amaburaburizo kuko ubundi bari bambwiye ko ngomba kuwusangira n’igisiga, ariko babona ko inkoko ariyo iri hafi kandi ikaba iri mu bwoko bw’ibisiga.
Icyo gihe umukonikoni wakoranaga n’abo badayimoni yazanye iyo nkoko, Hamwe n’igikombe kini cya kera bitaga ‘Mironko ‘ icyo gikombe bari bashyizemo urwagwa na pirimusi n’imiti y’amafu ntabashije kumenya iyo ariyo. Bafata ya sake bayikata ku isunzu, amaraso yayo bayashyira muri cya gikombe, nanjye bankata mu gahanga amaraso bayashyira muri cya gikombe. Ya nkoko bayisatura mu gatuza, bavanamo amaraso bayashyira muri cya gikombe, nanjye bansatura mu gatuza bavanamo amaraso bayashyira muri cya gikombe. Nyuma basatura ururimi rwa ya nkoko, amaraso bayashyira muri cya gikombe, nanjye bansatura ururimi amaraso bayashyira muri cya gikombe. Icyakurikiyeho rero bansabye ko njyewe n’iyo nkoko tugomba kunywa uwo muti tukawumara, kugirango tutawica.
Bambwira ko njyewe uzi ubwenjye ndibunywe nyuma.( Ariko nta bwenge waba uzi ubwenge ugasangira n’inkoko?) Impamvu bambanjije ni uko ngo inkoko yashoboraga kuwunywa ntiwumare, ubwo rero yagombaga kubanza njyewe uzi ubwenjye nkawumaramo wose. Inkoko bayisomesheje mu gikombe inshuro zigera nko muri eshatu, iranywa ariko ntiyatirimura. Barangije bati ’Umva rero, umuti usigaye ni wowe ugomba kuwunywa’. Ubwo ya micafu( imyanda) yose y’amaraso bavangavanze, ya miti byose ndagotomera ndanywa byinjira mu nda yanjye. Aha iyo mpageze nshimira Imana ko nta birwara nakuyemo , kandi nabonaga ibyo bintu bizangiraho ingaruka mbi.
Ibyo nakoze rero byabaye nk’aho nirahuriyeho umuriro, kubera ko mbere abadayimoni baturukaga muri uwo mukonikoni bakanyura mu ruhu bakaza tukabonana, ariko ubwo byabaye ngombwa ko noneho bangendaho umunsi ku munsi, umunota ku wundi, Kuburyo ibyo nabagamo byose ku manywa nijoro barabimbwiraga. Niba hari ibyo badashaka bakambwira bati biriya wiriwemo ntabwo tubishaka. Ubwo buzima nabubayemo ndarambirwa numva ko ntazabishobora guhora ngenzurwa n’abadayimoni , nibwo bandeshyashyaga ko ngo bagiye kunyigisha gucuruza.
Naje kwemera kugumana nabo kuko numvaga bangiriye neza, bambwira ko bagiye kutwigisha uburyo tuzajya twiba amafaranga, bwari ubujura bukomeye kuko bari baratwigishije imibare ya kidayimoni yabaga icuritse kandi ivanze n’udukoni, yari imibare y’amayoberane. Nk’urugero hari ubwo twajyaga mu iduka tugiye kurangura kuko twagiraga akabutike, Bari baratubwiye ko niba tugiye mu iduka, tujye dufata agapapuro twandikeho amafaranga tujyanye kurangura, ariko umubare wayo tuwandike mu nyandiko ya kidayimoni. Hanyuma tugende turangure baduhe ibicuruzwa maze kagapapuro tugate aho mu iduka twigendere.
Igitangaje ni uko twatahaga tugasanga ya mafaranga ari mu rugo yadutanzeyo! Twaje no kwinjira mubyo kubaga , aho twajyaga kugura inka tukandika igiciro cy’inka twemeranyijwe, Twamara kwemeranya igiciro tukacyandika ku gapapuro, twarangiza tukagata aho murugo nyuma babadayimoni bakayatugarurira. Muby’ukuri bwari ubujura buteye ubwoba. ubundi tukarara mu kabari muribyo , Mbese byari ibintu biteye ubwoba. Igihe rero cyaje kugera abadayimoni bambwira ko njyewe amafaranga ndimo kuyasesagura kubera ibya gisore, bambwira ko bagiye kujya bambikira amafaranga.
Byemejwe gutyo rero,kuburyo nakoze amezi atandatu yose nkora nyaverisa ku mupfumu. Ibi bimbabaza cyane iyo nagize intege nkeya zo gutanga amaturo cyangwa icyacumi, kandi narabashije kujya nyaha abadayimoni mugihe cy’amezi atandatu ntavanamo na bombo. Naje guhinduka umukene kuburyo buteye ubwoba, inkweto zanshiriyeho, imyenda inshiriraho abantu bampa induru. Muri iyo minsi nabenzwe inshuro zirenze eshatu kandi koko reka bibe kuko nari narandagaye meze nabi, ndi umuntu satani yangije. Naje kumva ndambiwe ubwo buzima babonye ko ngiye kubacika, baranshuka ngo bagiye kunyubakira inzu ndabyemera.


text:
Imyidagaduro
Amafoto: Clarisse Karasira Yashyingiwe
Umuhanzi Clarisse Karasira yashyingiranywe na Ifashabayo Sylvain Dejoie bamaze igihe bakundana, mu muhango wabaye ku wa Gatandatu w’icyumweru gishize.
Basezeranye kubana akaramata, bibera mu itorero Christian Life Assembly riherereye i Nyarutarama mu Mujyi wa Kigali.
Abitabiriye uwo muhango barimo abahanzi Mariya Yohana, Nyiranyamibwa Suzanne n’abandi batumirwa nka Gasore Serge washinze Gasore Serge Foundation, Senateri Uwimana Consolee na Mukakalisa Jeanne d’Arc.
Karasira yanditse kuri Twitter ko ashima cyane Imana kubera impano yamuhaye y’urukundo n’urugo.
Yakomeje ati “Ku wa 1 Gicurasi nashyingiranywe n’urukundo rw’ubuzima bwanjye.”
Yanditse no kuri Instagram ati “01.05.2021 Yadukoreye ibikomeye natwe turashima.”
Ifashabayo na Karasira bashyingiranywe mu buryo bw’amategeko ku wa 8 Mutarama 2021.
Bamenyanye mu 2017 mu gitaramo cyo kwibuka umuhanzikazi Kamaliza, icyo gihe Ifashabayo yari mu bagiteguye. Baje gukundana, bemeranya no kubana nk’umugabo n’umugore.


text:
Rubavu: Inzu 2393 zagizweho ingaruka n’imitingito ntiziremererwa gusanwa
Akarere ka Rubavu katangaje ko inzu 2393 arizo zagizweho ingaruka n’imitingitpo yakurikiye iruka ry’Ikirunga cya Nyiragongo muri zo 348 zikaba zarasenyutse burundu bamwe muri banyirazo bafashijwe kubona maahema yo kubamo mu gihe batarabona handi ho kuba.
Umuyobozi w’Akarere ka Rubavu Habyarimana Gilbert, avuga ko abo inzu abo zasenyutse bitewe n’umutingito bafashijwe kubona aho bakinga umusaya mu kubakodeshereza no kubaha amahema yo kubamo.
“ Abantu 170 ubu turi kubakodeshereza, abandi bubakiwe amahema ubu niyo barimo ariko hari n’bandi bacumbikiwe n’abaturanyi bo inzu zabo zitagize icyo ziba.”
Habyarimana kandi avuga ko inzu zose zitasenyutse burundu ariko zagizweho ingaruka n’umutingito zitazemererwa gusanwa kandi ko baba baretse no kuzisubiramo.
“Twasabye abaturage kuba baretse gusubira muri izo nzu zasadutse zikabanza gusurwa n’abahanga, ubu bamaze gusura inzu 212, muri zo bemereye inzu 112 kuba arizo bakongera gusubiramo izindi 90 bagaragaje ko zishobora guteza ibyago.” Uyu muyobozi akomeza vuga ko mu nzu babujije abaturae gusubiramo hari izishobora gusenywa burundu cyangwa zigasanwa mu buryo bukomeye butatera impanuka.
Mu nzu 2393 z’baturage ba Rubavu ntaziremerwa kongera gusanwa muri iki gihe kuko banyirazo bagomba gutegereza amabwiriza mashya abigenga azasohoka nyuma yo kwizera ko imitingito yarangiye burundu.
“ Kubera iminsi mike isigaye tukizera ko imitingito yashize, abantu tugomba kwihangana hagishyirwaho amabwiriza yo gusana.” Ubutumwa bwa Mayor Hyabyarimana Gilbert.


text:
Par:Nelson Ntawurineza
Bayobozi bakuru b’ Ishyaka Ishema ry’ u Rwanda,
08 Rue Charles Yvray,
France.
Impamvu: Kumenyekanisha Ikipe Ishema.
Bayobozi,
Twebwe urubyiruko rw’ abanyarwanda baba mu gihugu cya Uganda,
(1)Nyuma yo gusesengura no kunenga imikorere mibi kandi igayitse y’ ubutegetsi bubi bwa Leta ya Kigali iyobowe n’ umunyagitugu Paul KAGAME n’ Agatsiko-Sajya ke kigaruriye umutwe wa FPR-INKOTANYI, akaba ari na we mwanzi wenyine duhanganye muri ibi bihe bikomereye abanyarwanda baba mu Rwanda no hanze yarwo;
(2)Nyuma yo kwicengezamo indangagaciro z’ Ishyaka Ishema ry’ u Rwanda ari zo: UKURI-UBUTWARI-UGUSARANGANYA;
(3)Nyuma yo kuyoboka Ishyaka Ishema ry’ u Rwanda nk’ umutwe wa Politiki uzahirika buriya butegetsi bw’ igitugu binyuze mu nzira y’ amahoro, hashingiwe gusa ku ngufu z’ubushake n’ukwiyeneza by’abenegihugu barambiwe AKARENGANE;
(4)Nyuma kandi yo kwipakurura kuri buriya butegetsi kuko twasobanukiwe neza ko butuganisha mu isi irindimuka;
(5) Nyuma yo kwicengezamo ingengabitekerezo ya demokarasi isesuye yatwemeje bidasubirwaho ko:
*nta wavukanye imbuto; ko nta bavukiye gutegeka ngo abandi bavukire kubabera abagaragu;
*ko ubutegetsi bwose buri mu maboko ya rubanda ;
*ko natwe ubwacu dushobora kugirirwa icyizere na rubanda tugatorwamo abategetsi baharanira inyungu za rubanda;
*ko hakenewe indi “generation” nshya y’abanyapolitiki aho gukomeza kwihambira ku bitekerezo bishaje n’abategetsi bacyuye igihe;
*Ko twebwe urubyiruko ari twe tugomba kwishakamo Abalideri bazadufasha kubakira u Rwanda ejo hazaza heza kandi hanyuze abenegihugu bose;
Tubandikiye tubasaba gutangaza ku mugaragaro IKIPE ISHEMA YA KAMPALA/Uganda twatangije mu mezi ashize, ubu tukaba tubona ko imaze gushinga ibirindiro.
Nyuma yo gushiruka ubwoba, tukiyemeza kuba Abataripfana b’ Ishyaka Ishema ry’ u Rwanda no kwisuganya mu Ikipe Ishema,dutoranyije uyu NTAWURINEZA Nelson ngo ahagararire Ikipe yacu kuko tumwemeraho ubutwari, umwete,ubupfura,ubunyangamugayo no kuba atazadutenguha muri uru rugamba .
IMPAMVU TWAHISEMO ISHYAKA ISHEMA RY’ U RWANDA
Twafashe umwanya uhagije wo kumenya Ishyaka Ishema ry’ u Rwanda bityo tunyurwa n’uko rishyize imbere indangagaciro eshatu(3) ari zo: UKURI-UBUTWARI-UGUSARANGANYA.
Twakiriye neza umwimerere w’Ishyaka Ishema nk’ umutwe wa Politiki watangije uru rugamba rwo guhindura ubutegetsi binyuze mu nzira y’ amahoro kuko ari yo yonyine itazagira ingaruka mbi ku buzima no ku mibereho y’ abanyarwanda.
Natwe turashimangira ko umuco wo KWITURAMIRA udashobora guhirika ubutegetsi bw’ igitugu; mbese nk’ubw’ umunyagitugu Paul KAGAME.
Bityo rero duteye iyi ntambwe nk’ Abataripfana ngo dusobanurire abanyarwanda cyane cyane urubyiruko gahunda nziza Ishyaka Ishema ry’ u Rwanda ribafitiye zigamije kubakiza ingoma y’ igitugu no kwisubiza ishema ribakwiye.
Dushingiye ku KURI, tuzagaragaza ibikorwa bigayitse Leta ya Kigali ifite ibiganza bijejeta amaraso y’ abanyarwanda,yakoreye abanyarwanda maze dusobanure gahunda nziza zinyuranye Ishyaka Ishema ry’ u Rwanda rifitiye abanyarwanda bose kandi twiteguye gutanga ibisobanuro ku mpungenge zizagaragazwa na rubanda izaza idusanga.
Tuzagaragaza UBUTWARI dutsinda iterabwoba, twamagana ishimutwa n’ itotezwa byagizwe umuco na Leta ya Kagame , tuzafasha abanyarwanda kuva mu bwoba bityo bahagurukire guharanira ishema ryabo bambuwe. Twiyemeje kudaheranwa n’ubwoba bw’urupfu n’izindi ngorane zose tuzi ko dushobora guhura na zo muri iyi gahunda.
Turizeza kandi abanyarwanda ko UGUSARANGANYA ibyiza by’ igihugu ntawe uhejwe ari intego ndakuka tuzaharanira mu Ishyaka Ishema ,bityo hakosorwe umuco mubi wabaye karande mu Rwanda w’uko ibyiza byose by’igihugu byikubirwa n’agatsiko cyangwa akazu k’abanyandanini n’ abanyamaboko, ku buryo buri munyarwanda wese azibona muri izi mpinduka duharanira.
NTAWURINEZA NELSON NI MUNTU KI?
NTAWURINEZA Nelson ni umunyarwanda ukomoka mu mudugudu wa KAMATARE,akagari ka CYIMPINDU, umurenge wa KILIMBI, akarere ka NYAMASHEKE, intara y’ UBURENGERAZUBA. Amashuri abanza yayigiye kuri E.P.CYIMPINDU(1998-2003), ayisumbuye ayigira kuri Ecole Secondaire de Tyazo(2004-2009, Tronc Commun&Option) aho yigiye ibijyanye n’ Indimi n’ Ubuvangazo(Lettres). Ubu akaba akomereje amasomo ye muri Mount Kenya University(MKU).
Imirimo yakoreye igihugu ni ukuba Umurezi muri G.S. KILIMBI (2010)no muri E.S.Tyazo (2011-2013).Nyuma yakoze muri Unicef ku KACYIRU i Kigali, Ebenezer House, 1370 Umuganda Boulevard(2013). Uyu NTAWURINEZA Nelson usigaye uba mu buhungiro mu guhugu cya Uganda kuva muri 2013, yipakuruye rugikubita ku butegetsi bw’ igitugu bwa Leta ya FPR, yanga kwitabira gahunda zose zari zigamije gutera inkunga politiki yubakiye ku gitugu, ikinyoma, ubujiji, iterabwoba, munyangire no kwikubira ibyiza byose by’ igihugu, y’umunyagitugu Paul KAGAME n’ishyaka rye rya FPR-INKOTANYI. Ni umwe kandi mu bagerageje kurwanya ishyirwaho ry’ Ikigega cyiswe Agaciro (Agaciro Development Fund), ikigega kitagira Umucungamari (Manager)cyangwa Umugenzuzi (Auditor), kibereyeho kunyunyuza imitsi y’ abaturage gusa, amafaranga acyinjiyemo akazimirira mu mifuka ya Paul kagame n’Agatsiko ke.
UMWANZURO
”Mwanyu ni mwa nyoko, mwa nyina w’ undi ni mwa nyiranyenga”.
Nta cyiza cyo kuba mu buhungiro ugira kandi uzi aho uvuka. Ntawe utabona neza ko abanyarwanda babayeho nk’ ihene irishiriza ku kiziriko. Twakiriye neza ko Ishyaka Ishema ry’ u Rwanda ryanze umuco wo KWITURAMIRA uhuriweho n’ abaturage benshi kimwe n’uwo kwibeshya ko waba ukoze neza mu guhihibikanira guhirika ubutegetsi bw’ igitugu unyuze mu nzira isesa andi maraso y’abanyarwanda. Dutewe ishema n’uko Ishyaka ryacu ryahisemo INZIRA Y’ AMAHORO (Lutte pour la paix par la voie de la Non-Violence Active) kugira ngo rirengere abanyarwanda rugufi.
Abanyarwanda rero cyane cyane urubyiruko rw’abahungu n’abakobwa turahamagarirwa gufata iya mbere tugatanga umuganda wacu mu rugamba rwo gusezerera ingoma y’ igitugu iyobowe na Jenerali w’umwicanyi kabuhariwe witwa Paul KAGAME. Nituve hasi dukore ibishoboka byose kuko nta wundi uzitanga mu mwanya wacu mu rugamba rwo guhindura amateka amabi n’ ameza yaturanze. NTA WUNDI UBITUBEREYEMO !
Turizera tudashidikanya ko iri shyaka Ishema ry’ u Rwanda rigiye kuba imbarutso y’ impinduramitegekere mu Rwanda no ku banyarwanda.
Ishema ni iryawe Rubyiruko.
Bikorewe i Kampala, kuwa 27 Ukwakira 2014
Mu izina ry’Ikipe Ishema ya Kampala,
NTAWURINEZA Nelson,Umuyobozi.
nelsontawurineza@gmail.com.


text:
Muhanga: Umugabo wasambanyije ku gahato umugore yakatiwe igifungo cy’imyaka 10 n’ihazabu ya Miliyoni ebyiri
Urukiko Rwisumbuye rwa Muhanga ku itariki ya 09 Nyakanga 2021 rwahamije icyaha umugabo wasambanyije ku gahato umugore amutegeye mu nzira, rumukatira igihano cy’igifungo cy’imyaka 10 n’ihazabu ingana na Miliyoni ebyiri (2.000.000) z’amafaranga y’u Rwanda.
Uregwa wavutse mu mwaka wa 1994, atuye mu Mudugudu wa Bereshi, Akagari ka Kizibere, Umurenge wa Mbuye, Akarere ka Ruhango, Intara y’Amajyepfo. Ku itariki ya 23 Mutarama 2020, mu masaha yo hagati ya saa kumi n’ebyiri n’igice na saa moya n’igice z’umugoroba, ngo yategeye mu nzira ahantu hari agashyamba umugore wari uvuye guhahira mu gasoko bita Ndaburaye, amusambanya ku gahato abifashijwemo n’undi mugabo mugenzi we utarabashije kumenyekana.
Inkuru Kigali Today ikesha Ubushinjacyaha Bukuru ivuga ko mu gihe uwahohotewe yari arimo ataha, abantu babiri bari inyuma ye, umwe yahise amutanga imbere amutambika akaboko gafashe icyuma mu ijosi, undi ahita azamura ingofero y’umupira uwo mugore yari yambaye, ahambirizaho igishumi yari afite, bahita bamukururira mu gashyamba kari aho bafata igitambaro (esharpe) yari afite bakimubohesha amaboko bayashyize inyuma, bayahuza n’ukuguru baguhinnye.
Umugore kuvuga byaramunaniye, bahita bashishimura imyenda yari yambaye umwe muri bo atangira kumusambanya mu gihe mugenzi we yari afatiye icyuma mu ijosi kugira ngo uwo mugore atavuga, uwamusambanyaga arangije abwira mugenzi we ngo ako kagore bakareke kazagwe ahandi, bahita biruka, umugore abona gutaka. Uwamwumvise bwa mbere atabaza ni we waje kumubohora.
Uregwa yahamwe n’icyaha cyo gusambanya ku gahato, giteganywa kandi kigahanwa n’ingingo ya 134 mu itegeko No 68/2018 ryo ku wa 30/8/2018 riteganya ibyaha n’ibihano muri rusange.
Ibitekerezo ( 2 )
Oya sibyo dufite inzego zizewe kandi zikomeye uwo mugenzi we nashakishwe nawe afatwe ikigaragara nuko uwo wagashwe amuzi,uwamushyira kumulro,yamubuga,ikindi ni havugwa ibihano nindishyi zijye zivugwa,imitungo yabo igurishwe*
Ariko ndibaza nigute uwo barikumwe ndavuga nyirugusambanya uwo mugore ko yafashwe uwo barikumwe nigute atabashije kumenyekana kdi barikumwe ubwo c tuvuge ko abo babikoze batari baziranye?icyo bakoze nigikorwa cyubugwari kurangiza ugacaho gusa hhhhhhhhh imna yakinze akaboko ahubwo uwo mugore aba yarahasize ubuzima


text:
Hamaze iminsi havugwa ikibazo cyo mu midugudu ya Kibariro ya I, Kangondo ya I n’iya II mu kagali ka Nyarutarama aho hari abaturage barahiye ko batazimukira mu mazu bubakiwe mu Busanza n’umushoramali Denis Karera nk’ingurane y’ubutaka bwabo ashaka kubakaho amazu agezweho.
Denis Karera yabwiye Newtimes ko yahisemo kubakira abaturage kuko atari byiza ko bahabwa amafaranga, ngo bayapfusha ubusa ahubwo bagahita bajya kurema utundi tujagali.
Amazu yubakiwe abazimurwa, baramutse bayagiyemo, hakaba harimo abazafata inzu y’icyumba kimwe, ufashe inini agafata ifite ibyumba bibili n’uruganiriro.
Umujyi wa Kigali n’Akarere ka Gasabo, ubu barafite ikibazo cyo kumvisha aba baturage ko bagomba kujya muri ariya mazu, hagiyeyo Minisitri w’Ubutegetsi bw’Igihugu, akiri Hon Kaboneka, hagiyeyo abasenateri bose birananirana ariko abaturage bo basaba ko itegeko ryakubahirizwa.
Ubusanzwe iyo ubwumvikane bunaniranye, hakurikizwa itegeko. Gukurikiza itegeko nabyo bisa n’ibigoye kuko bisaba ko abaturage bahabwa ingurane y;’amafaranga barimo basaba.
Amafaranga nayo akaba agoye kuko umushoramali yamaze kubaka, Umujyi wa Kigali n’Akarere ka Gasabo bakaba bari abaturage bari kwanga kuyajyamo, kandi itegeko hari icyo ribemerera.
Itegeko riha Ubuyobozi ububasha bwo kwemeza ko igikorwa iki n’iki ari inyungu rusange ariko nanone rigaha uburenganzira abimurwa bwo guhabwa ingurane kandi yumvikanweho.
Minisiteri y’Ubutabera niyo mujyanama w’inzego za Leta n’ibigo biyishamikiyeho. Gusa nanone, Minisitiri w’Ubutabera, Jonson Busingye ni murumuna wa Denis Karera, Umushoramali wubatse ariya mazu.
Uburanira abatuye Bannyahe yari yareze atanyuze mu nzira zose z’ubuyobozi zisabwa mbere yo kugana inkiko asabwa gusubirayo. Ese kumvikana nibinanirana hagakenerwa inama ya Minijust, Minisitiri Busingje azabasha kurararama ashingire ku itegeko arenganure buri ruhande? Ni ihurizo kuri we!
Foto: Taliki 31/3/2018 Ubwo uwari umuyobozi w’Umujyi wa Kigali, Pascal Nyamulinda, Minisitiri wa Leta muri Minisiteri y’Ububanyi n’Amahanga, Olivier Nduhungirehe n’Umushoramali Denis Karera bari gushyira ibuye ry’ifatizo ahubatse amazu abatuye "Bannyahe" bagomba kwimukiramo/Newtimes
Umva muri iyi Video byinshi kuri iki kibazo
Mujye mukomeza kudusesengulira ibibazo nkibi kuko bireze mu Rwanda aho inyungu z’umuntu iyo zigonganye n’inyugu z’abaturage abaturage babbigenderamo buri gihe.
Nk’umuntu warahiriye ko atazakoresha ububasha yahawe mu nyungu ze bwite. Narenganure abaturage nkaho nabogamira kuri mwenewabo kd ahagaririye Justice haribindi azaba yerekanye. Ubundi se ko itegeko rivuga ko ukora igikorwa wamaze kumvikana nabimurwa kuki atabikoze
Harya mu mategeko yu Rwanda nta conflit d’intérêt ibamo?
Murakoze banyamakuru kudushyiriraho iyi nkuru twibazaga impamvu ibi ntamuntu numwe ubivuga. Kandi nomu zindi gahunda za leta usangamo icyo kintu. Turasaba kuvangura imitungo ya leta n’imitungo y’abantu ku giti cyabo. Ndabashimiye cyane.


text:
Ni Nyampinga yahuye na Esther w’imyaka 15 wavukanye ubumuga bw’ingingo, ariko ntatume bimubuza gutsinda. Yakuze ahura n’ingorane nyinshi ndetse akenshi agacika intege. Ariko ku bw’umuhate we ndetse no gushyigikirwa n’ababyeyi ndetse n’inshuti, Esther abaho yishimye kandi yafashe ikemezo cy’uko ubumuga bwe butazigera bumusubiza inyuma. Ubu ni umuyobozi ukomeye iwabo, akaba n’intangarugero ku ishuri yigaho.
Niba warigeze kugira ingorane ikomeye, ibuka ko imbaraga zawe ari zo nyinshi kurusha ingorane kandi ibintu byose utekereza ushobora kubigeraho.
Kanda hano urebe inkuru ya Esther maze ubone urugero rw’imbaraga, twe abakobwa dufite.


text:
Abofisiye 13 batangiye amahugurwa mu karere ka Musanze basabwe gusabanukirwa n’akazi kabo mu butumwa bw’amahoro boherezwamo.
Ibi babisabwe n’umuyobozi mukuru wa Rwanda Peace Academy Col Jill Rutaremara ubwo hatangizwaga aya mahugurwa aho yabibukije ko kugirango buzuze inshingano mu butumwa bw’amahoro ari uko bagomba kuba basobanukiwe n’ibyo bagiye gukora.
Yagize ati “Akenshi ahoherezwa abntu mu butumwa bw’amahoro haba hari ugushyamirana, aho rero bisaba ko impande zombi ziba zishyamiranye bazunga bakamenya gutanga amaraporo n’uburyo atangwamo n’ibindi, ibi byose rero bisaba ubumenyi buhagije ari nayo mpamvu bahabwa aya mahugurwa”.
Lt. col Bwenge Jimy umwe mu barimu uhugura aba bofisiye aravuga ko muri aya masomo harimo ibice bitatu bizabafasha mu kazi bazaba bagiyemo.
Yagize ati “Amasomo tubaha ari mu byiciro bitatu igice cya mbere kirimo amasomo y’ubutumwa bwo muri ONU, ikindi ni imyitozo ngiro ku buryo ibyo bazakora bizaba bisa n’ibyo bashobora guhura na byo, ibi bituma tumenya neza niba koko umunyeshuri azaba yumvise ibyo yize mu magambo byose rero bizabafasha kunoza akazi kabo nk’uko biteganijwe”.
Aya mahugurwa bitegenijwe ko azamara ibyumweru bitatu, yitabiriwe n’abofisiye 13 baturutse mu bihugu bitandukanye by’Afuraka.


text:
Kujya mu Kanama ngishwanama k’impunzi mu bya gahunda ya CORE
Gahunda ya CORE ni gahunda y’ubufasha mu bya tekiniki iguhuza kandi ikanafasha abakozi bakora mu byo kwimura no gutuza impunzi ku isi kugira ngo batange Inyigisho mbonezamuco ziboneye. Dukorana n’Ibigo bifasha impunzi kwimukira no gutura muri Amerika (RSC) n’Ibigo bishinzwe kwimura no gutuza (RA) mu kunoza inyigisho mbonezamuco impunzi zihabwa mbere yo kujya na nyuma yo kugera muri Amerika. Kuri ubu, turi gushaka ujya mu Kanama ngishwanama k’impunzi muri gahunda ya CORE kandi tukaba turi gushaka abantu bashishikajwe no kukajyamo.
Gahunda n’inshamake y’akazi:
Implemented by tByashyizwe mu bikorwa n’umuryango wa IRC, Ikigo cy’inyigisho mbonezamuco (CORE) ni gahunda y’ubufasha mu bya tekiniki iguhza kandi ikanafasha abakozi bakora mu byo kwimura no gutuza impunzi ku isi kugira ngo batange Inyigisho mbonezamuco ziboneye Inyigisho mbonezamuco (CO) zifasha impunzi kwigira muri Leta Zunze z’Amerika. Nka kimwe mu bigize aka kazi, gahunda ya CORE yakira ikanagenzura urubuga rwa gahunda ya CORE, urubuga rwo kwigiraho, Urubuga rwo gushakiraho ibyerekeye kwimura no gutuza impunzi, na porogaramu ya Settle In. Gahunda ya CORE iterwa inkunga na Minisiteri y’ububanyi n’amahanga ya Leta Zunze Ubumwe z’Amerika, Ishami rishinzwe abaturage, impunzi n’ubwimukira.
Gahunda ya CORE iri gushaka abahoze ari impunzi bimuwe bakanatuzwa ko baza mu Kanama ngishwanama k’impunzi (RAC) mu kazi ko gukora umwaka umwe. Akanama ka RAC kagizwe n’abahoze ari impunzi 20 bimuwe bakanatuzwa muri Gahunda yo kwinjiza impunzi muri Leta Zunze Ubumwe z’Amerika (USRAP). Nk’umwe mu bagize Akanama ka RAC, abagishwanama batoranyijwe bakora bahuza ibikorwa n’Ibiro bishinzwe amakuru y’impunzi n’abandi bakozi bo muri gahunda ya CORE kugira ngo babahe ibitekerezo bifite intego no kumenyesha ibikorwa bya gahunda ya CORE nk’utanga ubufasha bwa tekiniki mu nyigisho mbonezamuco (CO).
ParAbazajya muri kanama ka RAC basaba ko bakorana nk’itsinda mu buryo bukomeye kandi bakaba bafite ubushobozi bwo kwiyemeza inshingano ku mpuzandengo y’amasaha 5-8 mu kwezi mu gihe cy’amezi 12. Ni umwanya upiganirwa, wishyurwa. Abasaba bagomba kuba batuye muri Leta Zunze Ubumwe z’Amerika kandi barimuwe bakanatuzwa binyuze muri Gahunda yo kwinjiza impunzi muri Leta Zunze Ubumwe z’Amerika (USRAP). Kugira ngo ujye mu kanama ka RAC, abasaba bagomba gusoma no kuvuga rumwe cyangwa nyinshi mu ndimi zikurikira: Icyarabu, Ikinyaburuma, Ikidari, Icyongereza, Ikinyarwanda, Ikirusiya, Icyesipanyoro, na/cyangwa Igiswahili.
Inshingano zikomeye:
- Gukora n’Umukozi ushinzwe amakuru y’impunzi, abakozi ba gahunda ya CORE n’abandi bagize akanama ka RAC kugira ngo ijwi ry’impunzi rirusheho kumvikana no gutanga ibitekerezo bifite abo bigenewe ku ngingo zijyanye n’inyigisho mbonezamuco (ni ukuvuga icumbi, kumenyera umuco, akazi, ubuzima n’ibindi) binyuze mu biganiro byo kungurana ibitekerezo mu matsinda, ibiganiro bwite cyangwa irindi suzuma rigenewe abakoresha serivisi na/cyangwa uburyo bw’ubushakashatsi;
- Hashingiwe ku buryo ibintu bikenewe, usuzuma inyandiko mbere y’inama ukanatanga ibitekerezo harimo inyandiko zikubiyemo amakuru, videwo n’andi makuru yagenewe gukoreshwa n’impunzi zikigera muri Amerika;
- Kwitabira inama ngarukakwezi bwite cyangwa z’itsinda hakoreshejwe ikoranabuhanga;
- Hashingiwe ku buryo ibintu bikenewe, urangiza umukoro cyangwa ibibanziriza akazi mu guhamagarwa mu nama, ubushakashatsi n’indi mikoro nk’uko bisobanurwa n’aho umushinga ugarukira. Ingero zimwe na zimwe z’aho akazi kagarukira harimo ariko ntabwo zigarukiye gusa ku:
- Igerageza ry’ukoresha imbuga z’ikoranabuhanga zigenewe impunzi za gahunda ya CORE, COREnav na Settle In;
- Ibiganiro bwite no kungurana ibitekerezo mu matsinda bijyanye n’ingingo zivuga ku kurangwa n’amoko menshi, uburinganire no kwisanga mu muryango;
- Gutanga ibitekerezo ku byifashishwa bigenewe impunzi bya gahunda ya CORE, nk’inyandiko ikubiyemo amakuru na videwo bya gahunda ya CORE byitwa “Ni gute navugana na Polisi”.
Ibisabwa mu kazi:
- Kugaragaza ubushobozi bwo gukorana n’abandi kandi mu itsinda;
- Ubumenyi bukomeye bwo gutanga no kwakira amakuru no kubasha gutanga ibitekerezo byagutse kandi by’ukuri mu nama y’itsinda cyangwa aho abantu bahurira ku giti cyabo;
- Ishya ryo guhanga udushya no kuyobora impunzi muri gahunda yo kwimura no gutuza impunzi n’ubushobozi ndetse no gushishikazwa no gukorana na gahunda ya CORE ku buryo bw’igihe gito, uri nk’umugishwanama;
- Kubasha kwiyemeza gukora, ku mpuzandengo, amasaha 5-8 mu kwezi hakoreshejwe ikoranabuhanga mu gihe cy’amezi 12;
- Kubasha gusoma no kuvuga rumwe cyangwa nyinshi mu ndimi zikurikira: Icyarabu, Ikiburumeze, Ikidari, Icyongereza, Ikinyarwanda, Ikurisiya, Icyesipanyoro na/cyangwa Igiswahili. Gahunda ya CORE itanga ubusemuzi iyo bibaye ngombwa;
Ubumenyi mu by’ikoranabuhanga bw’ibanze no kubona ibikoresho by’ikoranabuhanga harimo ubushobozi bwo kujya mu kiganiro cyo kuri telefone cyangwa cyo kuri porogaramu ya Zoom hakoreshejwe telefone, taburete cyangwa mudasobwa bifite interineti idacikagurika; kubasha gusuzuma inyandiko kuri interineti no ku mbuga; kubasha kuzuza inyandiko kuri interineti.
Aho gukorera akazi: Gukora hakoreshejwe iyakure; bishobora gusaba gukora nijoro rimwe na rimwe kugira ngo ubashe kujyana n’abo mudahuje amasaha ngengamasaha.
Turi umukoresha utanga amahirwe angana kandi duha agaciro amoko atandukanye mu kigo cyacu. Ntabwo dukora ivangura dushingiye ku bwoko, idini, ibara ry’uruhu, igihugu ukomokamo, igitsina, igitsina ugaragaza, igitsina wibonamo, imyaka, irangamimerere, kuba waravuye cyangwa utaravuye ku rugerero cyangwa ubumuga ufite. Duharanira ko abantu bafite ubumuga boroherezwa ku buryo buboneye kugira ngo basabe akazi cyangwa bajye mu biganiro, bakora imirimo y’ingenzi ndetse no guhabwa ibindi bagenerwa n’ibyihariye bitangwa n’akazi. Duhamagare kugira ngo usabe koroherezwa.
Ni gute wasaba
Ubusabe bwo kujya mu Kanama ngishwanama k’impunzi bisaba gutanga ubushakashatsi bugufi n’umwirondoro wawe. Niba ushishikajwe no kujya mu Kanama ngishwanama k’impunzi, ukwiye kurangiza intambwe zagaragajwe ahakurikira:
- Fungura iri huza kugira ngo ugere aho basabira akazi maze uhitemo ururimi rwawe. Niba utabasha guhitamo uririmi rwawe, ushobora kugera aho basabira akazi mu ndimi zikurikira: Ichyarabu, Ikinyaburuma, Ikidari, Icyongereza, Ikirusiya, Icyesipanyoro, na/cyangwa Igiswahili.
- Subiza ibibazo biri mu busabe maze ushyire ku mugereka umwirondoro wawe ku busabe. Niba utabasha gushyira ku mugereka umwirondoro wawe ku busabe bw’akazi, unashobora kuwutwohereza mu buryo butaziguye kuri coresourceexchange@rescue.org.
- Gutanga ubusabe bwawe.
Nyuma yo gutanga ubusabe, tuzahamagara abujuje ibisabwa kugira ngo babazwe ibibazo bijyanye n’akazi. Gahunda ya CORE itanga ubusemuzi mu gihe cyo kubazwa ibibazo iyo bibaye ngombwa. Abazashobora kujyamo bagomba kumenya mbere niba bakeneye ubusemuzi. Kandi, kwandikirana kuri imeyiri bikorwa ahanini mu Cyongereza kandi gahunda ya CORE izatanga imeyiri zisobanuye hakurikijwe uko bikenewe.
Ibyerekeye Akanama ngishwanama k’impunzi n’Ibibazo bikunda kubazwa
Akanama ngishwanama k’impunzi (RAC) ni urubuga rwemewe rwo kumviramo ibitekerezo by’impunzi zimuwe zikanatuzwa ku bijyanye ni uko zahawe inyigisho mbonezamuco ni uko zabayeho mu minsi ya mbere yo kwimurirwa no gutuzwa muri Amerika. Abagize akanama ka RAC bagufasha gutanga umusanzu mu kunoza inyigisho mbonezamuco ku bazazihabwa bagiye kwimurwa no gutuzwa binyuze muri Gahunda yo kwinjiza impunzi muri Leta Zunze Ubumwe z’Amerika (USRAP).
Akanama ka RAC kagizwe n’amatsinda y’impunzi atandukanye cyangwa abasaba viza zihariye babaye muri Amerika mu gihe cy’amezi 6 kugeza kuri 24. Uru ni urubuga rwemewe rutangirwamo ibitekerezo bikenewe kubyifashishwa n’imikorere ya gahunda ya CORE; serivisi zihariye abantu bakeneye zigomba kumenyeshwa Ikigo gishinzwe kwimura no gutuza impunzi kibegereye.
Yego, ni umwanya upiganirwa, by’igihe kidahoraho, uhemebrwa. Abajya mu kanama bahabwa amasezerano y’akazi y’amezi atarenga 12. Abajya mu kanama bahabwa umushahara w’amadorali 40 ku isaha.
Kugira ngo ujye mu kanama ka RAC, abajyamo bagomba kuba baba muri Amerika kandi bbatuyeyo binyuze muri Gahunda yo kwinjiza impunzi muri Leta Zunze Ubumwe z’Amerika (USRAP) mu mezi kuva kuri 6 kugeza kuri 24 ashize. Abajya mu kanama batazi ibyerekeye gahunda ya CORE cyangwa imirimo yayo ariko bakaba bafite ubunararibonye mu gikorwa cyo kwimura no gutuza impunzi kandi by’umwihariko inyigisho mbonezamuco. Kandi, abajya mu kanama bagomba kuba babasha kwemera gukora akazi mu gihe cy’amezi 12. Kugira ngo urebe urutonde rusesuye rw’ibisabwa, reba imiterere y’akazi.
Gahunda ya CORE iri gushakisha abajya mu kanama guhera ku 10 kugera kuri 12 bimukiye bagatuzwa n’Ikigo gishinzwe kwimura no gutuza impunzi: cy’aho batuye binyuze muri Gahunda yo kwinjiza impunzi muri Leta Zunze Ubumwe z’Amerika mu mezi guhera kuri 6 kugeza kuri 24 ashize. Ibyiza ni uko akanama ka RAC kagomba kuba kagaragaramo abafite ibitekerezo bitandukanye. Bityo , gahunda ya CORE iri gushakisha abayijyamo bafite imyaka hagati ya 18 na 64, baturuka mu turere dukurikira:
- Uburasirazuba bwo hagati
- Afurika yo munsi y’ubutayu bwa Sahara
- Uburayi bw’uburasirazuba
- Aziya y’amajyepfo y’uburasirazuba n’Afuganisitani
- Amerika y’Amajyepfo
Abajya mu kanama bafite ubunararibonye butandukanye kandi banyuze mu bintu bitandukanye bashishikarizwa gusaba kujyamo. Kuba ufite ubunararibonye butandukanye kandi waranyuze mu bintu bitandukanye bishobora kuba bikubiyemo ariko bitagarukira gusa ku ibara ry’uruhu, ubushobozi, igitsina, igitsina wibonamo, idini, ubwoko cyangwa igihugu ukomokamo.
Abasaba bagomba gusoma no kuvuga rumwe cyangwa nyinshi mu ndimi zikurikira: Icyarabu, Ikinyaburuma, Ikidari, Icyongereza, Ikinyarwanda, Ikirusiya, Icyesipanyoro na/cyangwa Igiswahili.
Byaba ari byiza ubaye uzi Icyongereza cy’ibanze ariko si itegeko. Ubusemuzi buzatangwa uko bibaye ngombwa. Abazashobora kujyamo bagomba kumenya mbere niba bakeneye ubusemuzi. Kandi gahunda ya CORE izatanga ibitabo bisemuye byo kwinjira muri gahunda, impapuro zikorerwaho imibare cyangwa inyandiko zizaba zikenewe.
Kugira ngo habeho kubasha kugera mu bice bitandukanye by’Amerika, abazajya mu kanama bagomba kuba bahari kugira ngo bakorere akanama ka RAC mu buryo bw’ikoranabuhanga. Mu gihe gahunda ya CORE izakora uko ishoboye kugira ngo ishake uko haboneka ubushobozi bwo kugira ubumenyi mu bijyanye n’ikoranabuhanga bitandukanye, abazajya mu kanama bagomba kuba bafite ubumenyi bw’ibanze mu by’ikoranabuhanga ndetse no kurigeraho. Harimo ushobozi bwo kwitaba kuri telefone cyangwa muri porogaramu ya Zoom hakoreshejwe telefone, taburete cyangwa mudasobwa bafite interineti idacikagurika.
Abazajya mu kanama baziyemeza gukora akazi mu gihe cy’amezi 12 bikaba birimo inama ngufi za buri kwezi zikorerwa kuri porogaramu ya Zoom n’umushinga umwe cyangwa ibiri minini nk’ibiganiro byo kunguranira ibitekerezo mu matsinda, ibiganiro cyangwa gusuzuma abakoresha inyigisho mbonezamuco. Ku yandi makuru ku mishinga abazajya mu kanama bazakoraho uyu mwaka, reba ibisobanuro ku miterere y’akazi.
Inama za buri kwezi zikorwa hagati y’iminota 60-90 hakoreshejwe ikoranabuhanga. Amatariki n’amasaha by’inama za buri kwezi bifatwaho umwanzuro hagati y’abazajya mu kanama n’umukozi wa gahunda ya CORE. Abazajya mu kanama bakenera interineti idacikagurika no kubona mudasobwa cyangwa taburete kugira ngo bahamagarwe kuri porogaramu ya Zoom hakoreshejwe interineti cyangwa babone ubushobozi bwo guhamagara bakoresheje telefone igendanwa. Rimwe na rimwe, ibikorwa bibanziriza akazi bishobora kubisaba ariko gahunda ya CORE imenyesha ibyerekeye akazi byose mbere y’inama ya buri kwezi.
Kugira ngo ubisabe, kurikiza intambwe zagaragajwe hano. Nitumara kubona ubusabe bwawe, tuzakurikiraho kukubaza ibibazo niba watoranyijwe ngo witabire.


text:
Abayobozi b’inzego z’ibanze barimo Umuyobozi w’Akarere n’abamwungirije, batorerwa manda y’imyaka itanu ishobora kongerwa inshuro imwe (bivuze ko itegeko ribemerera manda ebyiri zimara imyaka 10).
Benshi mu bayobozi b’uturere ariko izo manda ebyiri z’iyi myaka 10 ishize ntabwo bagiye bazirangiza, kuko bavuzweho ‘kweguzwa cyangwa kwegura ku bushake’, harimo n’abatararangije manda n’imwe.
Aba ariko ntabwo barimo Habitegeko François wayoboye Akarere ka Nyaruguru kuva mu kwezi kwa Gashyantare 2011 kugera ku itariki 15 Werurwe 2021, aho yavuye agirwa Umuyobozi w’Intara y’Iburengerazuba(Guverineri).
Habitegeko avuga ko abayoborana bya hafi na Mayor(Meya) ba mbere ari abayobozi b’akarere bamwungirije ndetse n’abakozi bako, ariko atibagiwe n’inzego zibakuriye (Gouvernement Central).
Abandi begereye cyane Umuyobozi w’Akarere ni inzego z’umutekano, abafatanyabikorwa bibumbiye mu itsinda ryitwa JADF, Inama Njyanama, amadini n’amatorero, abayobozi b’Inama z’Igihugu ku rwego rw’akarere (iy’abagore, urubyiruko n’abafite ubumuga).
Umuyobozi w’Akerere kandi akorana bya hafi n’inzego z’abakorerabushake hamwe n’abaturage, ariko bose bakaba bafashwa n’inzego ziyoboye igihugu muri rusange.
Guverineri Habitegeko, yasubije ibibazo Umunyamakuru wa Kigali Today(KT) yagiye amubaza
KT: Icyo gihe muri 2011 ubwo mwatangiraga kuyobora Akarere ka Nyaruguru, mwagasanze gahagaze he mu bijyanye n’iterambere?
Habitegeko: Nagasanze mu rugamba rw’iterambere, birumvikana uko twagasanze si ko twagasize, hari byinshi byakozwe kandi byiza, hari intambwe ifatika yatewe, abaturage bavuye mu bukene umubare utari muto, hari ibikorwaremezo by’amashanyarazi byubatswe, hari amavuriro, imihanda,…ndetse n’imyumvire hari intambwe ikomeye yatewe kuko ubu bari ku rugero rumwe n’abandi Banyarwanda mu kwiteza imbere.
KT: Duhereye ku bijyanye n’Ubuhinzi, ibihingwa musize mu Karere ka Nyaruguru mubona bigomba gutunga abaturage no kubateza imbere ni ibihe?
Habitegeko: Ubuhinzi muri rusange bwateye imbere, ndabyibuka haari impaka zikomeye zivuga ngo ‘ubutaka bwaho ntibwera kubera ubusharire’, ariko hari impinduka zikomeye zatewe no gukoresha ifumbirabuka nk’ishwagara, gukora amaterasi no gutunganya ibishanga.
Habayeho guha imbaraga ibihingwa ngandurarugo nk’ibirayi, ibigori, ingano n’ibishyimbo ku buryo bufatika, ariko n’ibindi bihingwa(ngengabukungu) biberanye n’ubwo butaka busharira nk’ikawa n’icyayi byatejwe imbere.
Umusaruro kuri hegitare warazamutse ku buryo bufatika, ubona ko ari intambwe ikomeye yatewe n’ubwo hakiri urugendo.
Ingo zifite amashanyarazi muri 2011 Nyaruguru yari kuri 0.8% ariko ubu igeze kuri 90% by’ingo ziyafite, yaba akomoka ku mirasire cyangwa ku ngomero, navuga ko bageze ku rwego rw’uturere tw’Umujyi wa Kigali.
Amashanyarazi burya ntabwo ari ukumurika gusa kuko azana n’indi mishinga myinshi y’urubyiruko, n’abaturage muri rusange batangira gucuruza, kubaza, gusudira, kogosha n’indi myinshi.
Amazi meza na yo ni ibintu byashyizwemo imbaraga cyane, ariko hari n’ibindi bikorwaremezo nk’umuhanda wa kaburimbo(Huye-Kibeho), ni igikorwa cyatwaye amamiliyari menshi, ariko nta n’ubwo ari uriya gusa kuko hari n’uri kujya za Nshili uciye i Busanze ndetse n’undi uzaca mu Nyakibanda.
Mu bindi bikorwa bifatika byakozwe harimo biriya bitaro bya Munini, na byo byatanzwe na Nyakubahwa Umukuru w’Igihugu hamwe n’uriya muhanda wa Huye-Kibeho, kubaka ibiro by’Akarere byo ni ibisanzwe kuko utatanga umusaruro udakorera ahantu hazima.
Mu rwego rw’ishoramari hari ibyagiye bikorwa cyane cyane mu bijyanye n’amahoteli, n’ubwo hakiri urugendo runini ariko hari amahoteli yubatswe i Kibeho.
KT: Murakoze cyane, nakwibariza noneho ikibazo kigira kiti “Umuyobozi mwiza w’Akarere ushobora kurangiza manda ya mbere akongezwa indi na yo akayirangiza, yagombye kwitwara ate?”
Habitegeko: Icya mbere navuga ni uko agomba kuba ari Umuyobozi ufitiwe icyizere n’abamutoye ari bo baturage, kandi agaharanira kutacyangiza (icyo cyizere).
Icya kabiri ni umuyobozi uyobora Akarere mu buryo bukurikije amategeko, akirinda amarangamutima n’ibindi, ni umuyobozi ugisha inama abo aruta, abo bangana n’abamuruta.
Ntekereza ko ufite ibyo, unafite indangagaciro z’ubunyangamugayo, wahayobora!
KT: Ese mu byiciro byose muyoborana akarere bya hafi, nta wagushatse ngo akubure?
Habitegeko: Yari kumbura se ndi he? Hari mugenzi wawe wigeze ambaza ngo ‘Iyo utari mu kazi uba uri gukora iki?’ Namubwiye ko mba nsinziriye! Sintekereza ko (uwo muntu dukorana bya hafi) yambura kandi nanjye ahubwo mba mushaka. Rero ndumva nta wigeze ambura rwose kuko n’iyo yambura kuri iyi saha, ku yindi yambona.
N’ubwo nta waboneka hose kuko tutari Imana, ariko icyo nemera ni uko uruhare rwa buri wese rudasimburwa, buriya Leta yacu itekereza bikomeye cyane, ziriya nzego zashyizweho, uzarebe nta na rumwe rwasimbura urundi ngo uvuge ko ‘uru ntacyo rumaze!’
Iyo wabyumvise utyo rero, ibintu biragenda rwose.
KT: Murakoze cyane, dusoza, abayobozi b’uturere bazatorwa mu Ntara y’Uburengerazuba witeguye kubafasha iki?
Habitegeko: Niteguye kubafasha rwose uko nshoboye n’ubwenge bwanjye bwose, n’umutima wanjye wose, n’imbaraga zanjye zose, kuko ni yo nshingano ya mbere kandi nyamukuru. Niteguye rero kubafasha ari mu ihuzabikorwa, niteguye kubagira inama aho bishoboka hose, ndetse no kubakorera ubuvugizi ku biturenze.
KT: Murakoze kandi mugire week-end nziza!
Habitegeko: Namwe murakoze mugire week-end nziza!


text:
Iyi ndirimbo y’iminota itatu n’amasegonda umunani yakozwe mu buryo bw’amajwi na Producer Trackslayer.
Tuyishimire hari aho avuga ko "abahanzi bari mu bushorishori ariko Satani abakubita mu gihorihori", ahanini kubera imyitwarire yabo.
Mu myandikire ye yanakomoje ku babaswe n’ibiyobyabwenge bakajyanwa i Iwawa, bose akabasaba kugarukira Imana.
Tuyishimire Diogène anavuga ku batumuye imyotsi, bikabageza Mageragere n’abayobotse inganzo yo kuririmba ibishegu, bose abagira inama yo kwiyegurira Imana kuko ari yo igenga byose.
Yabwiye IGIHE ko indirimbo ye nshya “Garukira Imana” yayihimbye nyuma y’ibyo yabwiwe n’abafana ko injyana ya Hip hop ari iy’ibirara.
Yakomeje ati “Nari ndimo gukebura abitwaye nabi mu nzira. Bakwiye kwirinda kunywa ibiyobyabwenge kugira ngo abaririmbyi ntidukomeze kugaragara mu ishusho mbi. Ubutumwa barabutanga ariko ugasanga ni ibibazo, natwe twaririmba iyo njyana, ugasanga natwe badufashe gutyo. Nashakaga gutanga ubutumwa kuri abo bitwa ko ari ibirara bwo guhindukirira Imana, bakava muri ibyo barimo.’’
Tuyishimire Diogène yavuze ko akinjira mu muziki ndetse akora injyana, bamwe barabikunze ariko abandi bavuga ko “Hip hop ari iy’abantu babi, banywa itabi kandi bananiranye”.
Ati “Intego ihari ni uguhindukira, bakagarukira Imana. Nizeye ko abaraperi bari bwumve neza ubu butumwa.’’
Yasabye abakunzi b’umuziki uhimbaza Imana ndetse n’ab’injyana ya Hip hop kuyishyigikira no kuyikuraho icyasha cyane ko ikunda guterwa amacumu.
Indirimbo “Garukira Imana” ni yo yitiriye album ye ya mbere ari gutunganya, izaba iriho indirimbo 11. Ibyerekeye igihe izagira hanze azabitangaza mu bihe biri imbere.
Tuyishimire yakuranye inzozi zo kuba umuhanzi ndetse gukora umuziki yabifashe nk’inzozi zabaye impamo.
Uyu muraperi ubifatanya n’ivugabutumwa yamenyekanye cyane abwiriza inyigisho avugamo uko Yesu afite imbaraga zidasanzwe, akamusanisha n’ibintu byose. Icyo gihe yumvikanye avuga ko mu bana yabaye umwana w’Imana, mu bagabo aba umugabo w’abapfakazi, mu bapapa aba se w’imfubyi, mu biti aba umuzabibu w’ukuri.
Tuyishimire w’imyaka 28 amaze gushyira hanze indirimbo zitandukanye zirimo ‘‘Byanteye ubwoba’’ yatangiriyeho urugendo nk’umunyamuziki wigenga, “Imibabaro” na “Yaravutse” yakoranye na Manowa.


text:
Ku mugoroba wo ku wa 23 Ukwakira 2018 ni bwo Oda Paccy yasohoye integuza y’indirimbo ye nshya ‘IBYA-TSI’.
Yahise ikwirakwira bwangu ku mbuga nkoranyambaga kubera amagambo ayigize akikije ifoto y’ikibuno cy’umukobwa wambaye ubusa. Paccy yari yatangaje ko izajya hanze ku wa Gatanu ariko byabaye ngombwa ko ayisohora ku munsi atari yateganyije.
IBYA-TSI ikoze mu njyana ya Hip Hop, yatunganyijwe na Producer Junior Multisystem.
Yagize ati “Ntabwo nzi umuntu wanshyiriye indirimbo hanze pe! Ndababaye ubu gahunda zose nari mfite zirapfuye. Nibajije uko indirimbo yanjye yageze hanze byanyobeye. Ndumva ndwaye umutwe.’’
Ubutumwa yubakiyeho bugusha ku gukebura abakoresha ibiyobyabwenge bagendeye mu kigare. Yumvikanamo aririmba atandukanya amagambo abiri ayigize, IBYA na TSI.
Yagize ati ‘‘Ni indirimbo yerekana ko abantu bibwira ko umutuzo wabo bashobora kuwukura mu biyobyabwenge atari ko biri. Irerekana ko njye nta kiyobyabwenge nkoresha. Irahanura abantu ko badakwiye kunywa ibiyobyabwenge babikoreshejwe n’abandi cyangwa ngo bumve ko aricyo cyabahesha amahoro.’’
Paccy yatangaje ko nta bantu bamwandikiye bamubwira ko yakoze ikizira kubera ibyo yatangaje ku ifoto iteguza iyi ndirimbo.
Mu gitondo cy’uyu munsi, Umuyobozi w’Itorero ry’Igihugu, Bamporiki Edouard, yambuye izina ry’ubutore, Odda Paccy, kubera imyitwarire ye avuga ko inyuranyije n’umuco w’ubutore.
Paccy yirinze kugira icyo atangaza ku mwanzuro w’Umuyobozi w’Itorero, gusa avuga ko azabanza gutekereza neza kuri iki cyemezo nubwo ngo nta muntu uramuhamagara ukimumenyesha usibye kubisoma mu itangazamakuru.
Ati ‘‘Indirimbo irasohotse, ndibaza aho imico mibi yavuzwe iri. Icyo navuga ni uko bidakwiye ko hagira uhubuka atarumva ikintu. Ibijyanye no kwamburwa ubutore nzabivugaho mu buryo bwihariye maze gutuza.’’
Oda Paccy ari mu bazamuye ibendera rya Hip hop y’abakobwa mu Rwanda. Yamamaye mu zirimo ‘Mbese nzapfa?’, ‘Igikuba’, ‘Ntabwo mbyicuza’ n’izindi.
Mu busanzwe ni umunyadushya! Yaherukaga kumvikana cyane mu itangazamakuru ubwo yasohoraga indirimbo yafatanyije na Urban Boyz yise ‘Order’. Yayamamaje yifashishije ifoto ye yambaye ukuri, yikinze ikoma ku myanya ndangagitsina.
Icyo gihe yahindutse ikirangirire ndetse ku mbuga nkoranyambaga haduka icyiswe #IkomaChallenge.
Inkuru bifitanye isano:
Bamporiki yambuye izina ry’ubutore umuhanzikazi Odda Paccy
Paccy yifashishije ifoto igaragaza ikibuno n’amagambo ateye kwibaza byinshi ku ndirimbo agiye gusohora


text:
KUREBA MW’ISEZERANO RYA KERA—BITABO BY’UBWENGE
Ibitabo bitanu biri mw’Isezerano rya kera byitwa iby’imigani y’ubwenge, iyi migani y’igiheburayo yashyirwa munzego ebyiri; urwa mbere n’iz’amagambo akaze, urwa kabiri nibitekerezo bijyanye n’amagambo; ikibazo ntabwo ari amagambo avugitse mu ijwi ahubwo ibitekerezo binyuze muijwi.
By’amahirwe imigani y’igiheburayo yahinduwe muzindi ndimi ntagitakaye, kandi wayisanga ahari hohose mubitabo bitandukanye, cyane cyane mubitabo by’abahanuzi, atari muribi bivuzwe kw’ari by’ubwenge. Urugero Yesaya 55;8 haravuga “erega ibyo nibwira sibyo mwibwira, kandi inzira zanyu si zimwe nizanjye niko Uwiteka avuga” Kubara 23:19 “harabaza, “Ibyo yavuze no gukora ntizabikora? Ibyavuye mukanwa kayo, no gusohoza ntizabisohoza?” muri buri gace ijwi ry’umurongo ry’isubiramo, noneho ubutumwa bukumvikana neza.
Hari uburyo butatu imigani y’igiheburayo ikozwemo: uburyo bwambere “synonym” Uburyo bwa kabiri “antithetic” na completion. Uburyo bwa mbere “synonym” n’imigani ifite amagambo asa, cyangwa ikoze kimwe, umurongo wa kabiri ugatangira uwambere; “ntiya twituye ibihwanye n’ibicumuro byacu/ cyangwa ngo atange ibihembo by’ibicumuro byacu.” (Zaburi 103:10)
Muburyo bwa “antithetic” umurongo wa kabiri uba unyuranye nuwa mbere, “umwana w’ubwenge anezeza se/ ariko umupfapfa akababaza nyina” (Imigani 10:1) muburyo bwa gatatu umurongo wa kabiri wuzuza uwa mbere cyangwa ukagura icyo gitekerezo cy’umurongo wa mbere. “Igitinyiro cy’umwami nink’icy’intare yivuga/ umurakaje aba agiriye amagaraye nabi.” (Imigani 20:2)
Igitabo cya Yobu, Imigani n’Umubwiriza bifatwa nabyo nk’ibitabo by’ubwenge, bigaragaza ingaruka z’ubuzima bikanigisha, harimo isomo ryihariye rigufi kubuzima mu migani, rigasubirwamo neza mu mubwiriza. Ibi bitabo by’ubwenge bigaragaza agace ku mwijima k’ubuzima, byerekana ko ubuzima atari ukunezerwa gusa cyangwa umukino. Ariko bigatanga uburyo umuntu yakwinezeza mubikorwa bye bya buri munsi.
Nubwo ibi bitabo byerekana ko ubuzima bugoye kandi ko Imana ari ikintu cy’ibanga rikomeye cyane, nyuma bivuga ko Imana ikwiye kwizerwa, ikumvirwa kuko inzira zayo ar’iz’ukuri kandi ziboneye.
IGITABO CYA YOBU
Uyu numugabo w’umukiranutsi, wababaye bikabije cyane. Bamwe bavuga ko cyibereyeho kutwigisha impamvu umukiranutsi ababara, byakabaye byiza bavuze ko cyitwigisha uko umukiranutsi yitwara mu mibabaro. Iyi nkuru ivuga kuri Yobu wari umukiranutsi kandi w’umutunzi, imibabaro ye itangirira mw’ijuru aho Satani yareze Yobu ngo n’umukiranutsi kubera ko Imana yamuhaye umugisha mwinshi cyane. (ubimenye ko izina Satani bivuga murezi) Imana yemerera Satani gutwara umuryango n’ubutunzi Yobu yarafite, Yobu akomeje kwizera Imana, Imana yemerera gukora no ku buzima bwa Yobu.
Bidatinze inshuti za eshatu ziza kumusura no kumugira inama, aha igitabo gikomeza kubivuga muburyo bw’imigani; aba ni Elifazi, Bilidadi na Zofari, bo bemeza ko Yobu abaye atya kubera ibya atigeze yatura. Yobu akomeje kubyima amatwi, Elihu nawe avuga iby’atekereza. Nyuma Imana iramusanga iramuvugisha nkuko yifuzaga kujy’ipaka nayo. Imana imwereka ko atabasha kuyigisha impaka muby’ubu buzima, Yobu aza kwihana, Imana isanga za nshuti za Yobu izicyaha kubwo kumucira urubanza rw’ibinyoma, Imana ihita ishumbusha Yobu ibyo yarafite ndetse imukubira inshuro ebyiri zubutunzi yarafite.
Iki gitabo cyivuga uburyo butanu cyibonamo impamvu y’ibyaha mw’isi.
1) Satani ubwe abona imibabaro nakaho yaba impamvu yo kuva ku Mana (1:11; 2:5) Abantu benshi bavuga ko batashobora kwizera ko Imana nziza yashobora kureka imibabaro nkiyo tubona igakomeza kuba ku isi.
2) Inshuti za yobu zivuga ko umugisha ari inyiturano yo gukiranuka, mubundi buryo imibabaro ikaba ingaruka z’ibyaha. Mugihe gukiranuka kugira imbuto zako no gukiranirwa nabyo bikagira ibihano byabyo, kubimenya biroroshye. Ibyo twaciyemo bigaragaza ko ahubwo umukiranutsi ariwe ubabara naho umunyabyaha akarushaho gutoha.
3) Yobu yasanze imibabaro atari ikintu gikwiriye, ariko yakomeye ku Mana atitaye kuko yari amaze.
4) Elihu we yasanze ko Imana ikoresha imibabaro kutwigisha. Kenshi imibabaro iduha amahirwe yo gutunganya ingeso zacu, ariko si buri kibazo kituzanira ubutumwa nkubwo.
5) Igisubizo cy’Imana mugice 38-42, Imana yerekanye imibabaro ari ubwiru. Yobu ntiyigeza asobanukirwa impamvu yamubabaje ahubwo yashimiye Imana kubw’urukundo rwayo, aranyurwa. Mu mpera ziki gitabo hari byinshi byari bitarakemuka ariko cyiracyavugana natwe uyu munsi, kuko imibabaro nabwo n’ubuzima. Bibiliya ijya ivuga kumateka y’imibabaro y’abakiranutsi gusa. Imana mu mwana wayo, yafashe ibyaha byacu ibimushyiraho arababazwa, binyuze muriyo mibabaro turacungurwa.


text:
Mu mwaka wa 1992 CHOO THOMAS, umunyamerika ukomoka muri KOREA yabaye umukristo avuka ubwa kabiri. Igitera ubuhamya bwe kuba igitangaza ni uko nyuma y’imyaka ibiri yakurikiye kwihana kwe, Choo yaje gusurwa n’Umwami YESU w’ i NAZARETI. Yaje gukurwa mu isi ajyanwa mu ijuru inshuro nyinshi ubundi asura umuriro utazima inshuro ebyiri.
Choo Thomas avuyeyo, yanditse igitabo kivuga kuri izo ngendo ze , icyo gitabo acyita :" Heaven is so Real ", icyo gitabo cyagiye ahagaragara mu mwaka wa 2003. Iki gitabo cyaje kuba ikirangirire mpuzamahanga kiza kubarwa mu bitabo icumi bya mbere by’ububyutse muri Amerika yose. Wakwibaza impamvu iki gitabo cyaje mu bitabo cya Thomas cyaje mu bitabo icumi. Reka dukurikirane ubuhamya bwe.
Nabaye umukristo mu mwaka wa 1992. Mu yandi magambo naje gushiduka nabaye inshuti ya JESUS nyuma y’iminsi micye ninjiye mu rusengero. Ku byakurikiyeho by’ubuzima bwanjye, naje kwiyemeza kwegurira YESU ibice byose bingize nta na kimwe nsigaje inyuma. Muri ubu buhamya, ndashaka kubaha ibikubiye mu gitabo cyanjye cyitwa :" Heaven is So Real " bishatse kuvuga ngo "Ijuru ni ukuri ririho si ukubeshya."
Umwami w’abami YESU yantwaye mu ijuru inshuro zigera kuri cumi na zirindwi, kandi muri icyo gihe ubuzima bwanjye bwarahindurwaga, bukamera nk’ubwo nari mfite nkiri umwana muto cyane w’imyaka 15 na 16. Intambwe ku ntambwe, umwami yagendaga antegura kugirango nzabashe kugera muri icyo gihe ngiye kubabwira.
Mu mwaka wa 1994, nibwo naje gusigwa, umwami ansukaho umuriro we w’Umwuka Wera. Nyuma y’ukwezi kwakurikiyeho, umwami araza aranyiyereka ndi mu rusengero, mu gihe cyo Kuramya no guhimbaza. Mu minsi yakurikiyeho, mu mwaka wa 1995, ari ku Cyumweru, Ku munsi wa Pasika, yaje kunteza umushyitsi mwinshi, kuva icyo gihe umubiri wanjye wahoraga uhinda umushyitsi igihe cyose nabaga ndi mu rusengero ndi gusenga.
Igihe cyose, umubiri wanjye waratitiraga ukava inyuma ujya imbere, naba ntabikoze igifu cyanjye kikandya cyanee. Ibyo narabikoraga kandi simbone ko hari ikibazo mfite mu mubiri wanjye. Nyuma yaho nibwo Umwami yambatije mu Mwuka Wera, ntangira gusenga mu zindi ndimi, ndirimba ubundi ndira amarira menshi, ibyo byose mbikoreshwa n’Umwuka Wera. Namaze amasaha atatu mfukamye ku butaka ndi muri ibyo, sinabashaga guhaguruka kuko nabikoraga n’imbaraga ziteye ubwoba.
Nyuma y’ibyo, amezi macye yakurikiyeho, nibwo Pasteur LARRY RANDOLF yampanuriye byinshi binyerekeyeho. Yavuze ko Imana ishaka kunkoresha mu buryo budasanzwe. Ubuhanuzi bwe bwaje gusohora nyuma gato, kandi nabatangariza ko ibyo yavuze byose byabaye ukuri ndetse birengaho inshuro igihumbi.
Nyuma y’ibyo, muri Mutarama 1996, Umwami YESU yaje kunsura we ubwe. Yaje inshuro 10 zose, aje kumbwira ko ateganya kunkoresha. Ibyo byose ndetse na Gahunda zose yagendaga ambwira z’uko ateganya kunkoresha (plan), byose biri muri icyo gitabo.
Ubwo yansuraga bwa mbere, YESU ntiyigeze ampingukiriza ko ari gupanga kuzanjyana mu ijuru kuhanyereka. Nyamara ubwo yazaga bwa kabiri bwo, mu kwezi kwa Gashyantare 1996, yaraje aranjyana n’umubiri wanjye wahinduwe ukundi, umeze nk’uwe.
Buri gihe, mbere yo kuzamuka tujyana mu kirere, yabanzaga kunjyana ahantu ku kidendezi, kiri hano ku isi. Ndetse no ku munsi wa mbere yanjyaniye mu ijuru, nabwo yabanje kunjyana kuri icyo kidendezi,anyereka amazi y’urubogobogo ubundi anyereka umworera munini, ubonerana cyane. Nyuma turazamuka tugenda twerekeza iyo mu ijuru.
Nyuma yo kunyura mu Mworera, Choo aratubwira uko byagenze
Njye n’Umwami wanjye twaragiye dufata umuhanda umanuka ahantu ku musozi. Ngiye kubona mbona duhingutse ku rugi runini rwera cyane,ruri imbere y’inzu nini cyane yera cyane.Twaratambutse twinjirira muri urwo rugi, tugenda tugana muri iyo nzu nini yari aho. Twinjira mu nzu, dukomereza mu kirongozi (Corridor) yerekezaga mu cyumba kinini, tugeze muri icyo cyumba twinjiyemo.
Ubwo ninjiragamo, narebye hasi, nibwo bwa mbere naje kwireba nsanga nambaye ikanzu ntari nambaye mbere y’uko nyura ku kidendezi, nyamara mbere y’ibyo sinari nigeze mbibona. Ikindi kandi ngiye kumva ku mutwe wanjye, numva hari ikintu kindemereye ntari numvise mbere. Nagize ntya nkoraho ngo numve, ngiye kumva nsanga ni ikamba ryiza cyane nambaye ku mutwe wanjye nyamara sinamenya igihe naryambariye.
Ako kanya nubuye amaso, mpita mbona umwami wanjye yicaye ku ntebe y’ubwami. Yari yambaye ikanzu irabagirana cyaneee, hamwe n’ikamba ry’izahabu. Abandi bantu bari iruhande rwanjye, mbona bikubise hasi barubamye imbeye ye. Inkuta z’icyo cyumba zari zigizwe n’amabuye ashashagirana nk’imirasire y’izuba. Amabuye afite amabara menshi atandukanye yatumaga icyo cyumba kiba cyiza cyane giteye akanyamuneza, ndetse umuntu akabona bidasanzwe.
Nyuma y’ibyo, mu kanya nk’ako guhumbya uko nibonye ku musozi ni nako nibonye muri icyo cyumba cyera, mu kanya gato gusa ndongera kandi nisanga ku Kidendezi. Uko niko ku nshuro ya mbere yanyeretse icyumba cye (Salle) cyirimo intebe ye y’ubwami. Nyuma y’ibyo,twaramanutse tuva mu ijuru duhita tugenda twicara ku musenyi w’ikidendezi cya hano ku isi.
Ubwo twatangiye kuganira, tukajya impaka:" We akambwira ati:" Ubu tuvuye mu gihugu cyo mu ijuru. Abazahagera gusa ni abumvira, n’abatanduye imitima". nyuma yongeraho ati:" Kuvuga ubutumwa bwiza ni ikintu cy’ingenzi!". Yamaze akanya gato acecetse, numva arongeye ati:" Abantu badatanga icyacumi abo ni abakristu batumvira". Mu by’ukuri ayo niyo magambo ya nyuma yavuze muri icyo gihe cy’urugendo rwa mbere.
Choo yongeye kujya gusura mu ijuru inshuro 16 zose. Kuri buri nshuro yose y’urugendo rwe yarandikaga
Ndi mu mubiri wanjye nahinduwe, naje kongera kujyana n’Umwami tujyana ku Kidendezi (Plage), aramperekeza kugeza tugeze mu ijuru.Twarongeye tunyura kuri rwa rugi nababwiye mbere, tujya no kuri yanzu kujya guhindura imyenda twari twambaye. Nyuma yo guhindurwa uko twari turi, twaje gufata urugendo twambuka iteme ryari ryubakishije izahabu nziza cyane.
Ibyo byose kuri njye byabaye ibidasanzwe. Buri mwizera nta gushidikanya ko igihe nikigera azanyura muri izo nzira ubwo azaba agiye mu ijuru. Nyuma y’ibyo byose, yaje kunjyana mu ijuru izindi nshuro zigera kuri 16. Kuri buri nshuro uko yanjyanaga,yagendaga anyereka ibintu bitandukanye. Kandi buri gihe iyo yabaga yanyeretse ibyo bintu bidasanzwe hari amagambo yahoraga ansubiriramo buri gihe agira ati:
" Urareba mwana wanjye ukuntu iyi plage ari nziza ? Ndazi neza ko abana banjye bakunda cyane iyi plage ibagwa neza." Ubwo yanyoherezaga kuvuga ubutumwa yagize ati:" Ndazi neza ko abana banjye bakunda kuvuga ubutumwa, ni nayo mpamvu ntegura ibi bintu byose bakunda". Icyo naje kubona ni uko ibintu byo mu ijuru ari byiza cyane inshuro igihumbi kuruta ibyo twita ko ari byiza bya hano mu isi twibwira.
Ibyaribyo byose hari ibintu tubona hano mu isi biba no mu ijuru, aha nababwira nk’imihanda amazu, ibiti, uduhuru, amabuye, indabo, nyamara ibintu nk’ibyo biri hanze y’umurwa w’ubwami. Ibyo byose birahari iyo mu ijuru, nyamara ibyaho ni byiza inshuro nziza zirenga igihumbi iza hano ku isi, icyo umuntu yavuga ni uko ari byiza cyane bidasazwe.
Ubwiza bw’ijuru ni ntagereranywa, sinanashobora kubabwira ngo mbashushanyirize by’ukuri ukuntu ari heza cyane, icyo navuga ni uko ari heza bitangaje!! Ikindi nabonye ni uko Yesu yari afite urukundo rutagereranywa rwa buri wese muri twe. Uburyo yabivugaga ubwo yambwiraga aya magambo agira ati:" Urabona ukuntu nkunda abana banjye, n’ukuntu nakoze ibi byose ngirira abana banjye, urabizi?"
Iyo akaba ari nayo mpamvu nyamukuru yatumye antembereza akanjyana iyo yose, kujya kunyereka ibyo yateganyirije abana be. Reka ubu turangurure tubwire isi yose ko ubwami budutegereje. Arashaka ko mbere yo kuzajyayo ko abakristo bose bamenya ibi, kugirango barusheho kugwiza umunezero wabo maze barusheho kwifuza kuzabayo.
Yesu byose ntiyabimbwiye, ndetse ntiyanabinyeretse. Gusa yanyeretse ibintu bimwe na bimwe. Nubwo yambwiye ibintu bicye, nyamara ibyo yanyeretse ni ingenzi cyane. Uru ni urukundo rw’Imana nyakuri. Izina ryayo rihabwe icyubahiro.
Nyuma yo kujya mu Ijuru, Choo yongeye kwerekwa Umuriro inshuro ebyiri nyuma arandika:
Nashoboye kurebesha amaso yanjye umwuka mwinshi n’umwotsi wijimye cyane uturuka mu cyobo kirekire cyane. Nabonaga bijya gusa n’ikirunga kiri kuruka, naho imbere yaho, nabonagamo ibirimi by’umuriro ugurumana nkabona abantu benshi barimo gusakuza cyane baboroga basa n’abari gutakishwa no kugurumana gukomeye cyane. Abo bantu nabonaga bambaye ubusa, nta musatsi bari bafite, kandi buri umwe umwe yari ari iruhande rwa mugenzi we, ikindi kandi buri wese yigoronzoraga nk’umunyorogoto. Ibirimi by’umuriro byagurumanaga ku mubiri wa buri wese.
Nta kintu na kimwe cyariho cyashoboraga gukiza umuntu uwo ariwe wese wabaga yamaze kujya muri uwo mwobo kuberako inkuta zihakikije zari ndende cyane ku buryo nta wabashaga kuhurira, kandi hose ku mpera habaga hakikijwe n’amakara agurumana cyane. Nubwo umwami wanjye atigeze abimbwira, nahise menya ko aho njyanywe ari ku mwinjiro w’umuriro utazima. Mu by’ukuri mbere yari yanyeretse ibintu byiza cyane bidasanzwe. Nyamara nyuma anyereka umuriro , ndetse anjyana muri uwo muriro ngo mparebe.
Ibyo birimi by’umuriro byagurumanaga byerekera mu mpande zose. Abantu wabonaga bari gushaka kubyihunza, ariko uko buri wese yashakaga kubyihunza yibwira ko aribwo aza kugira umutekano bikamuhesha amahoro, yajyaga kubona akabona ibindi birimi by’umuriro biturutse imbere ye hamwe yashakaga guhungira. Nta buhungiro na buto abo banyabyago bitewe n’ibyaha bari bafite.
Bari bakatiwe kumara aho hantu iteka ryose bari kubababazwa kandi bari gushya cyane cyane buri gihe uko bashatse gukwepa ibirimi by’umuriro. Nabaye nkibona ibyo, mperako mbaza Umwami wanjye nti:" Ariko se bariya ni ba nde?" Aransubiza ati:"Mwana wanjye, aba bantu ni abatarigeze kumenya". Biracyaza...
Inkuru dukesha jesus.rw